Un dejuni de 48 hores per impulsar la renda mínima ciutadana\nLa plataforma que impulsa una ILP per a que tots els ciutadans ingressin com a mínim 644 euros al mes convoca una jornada de dejuni per "intensificar" la seva campanya\nEls falten 10.000 firmes per aconseguir que la Renda Garantida de Ciutadania es tramiti al Parlament de Catalunya\nBarcelona — 9 de septiembre de 2013 14:43h\nLa Iniciativa Legislativa Popular per a que cap ciutadà no percebi menys de 644 euros al mes és a prop de ser una realitat. La plataforma que impulsa la Renda Garantida de Ciutadania ja compta amb 40.000 de les 50.000 signatures necessàries per impulsar tramitar la ILP al Parlament de Catalunya. Per aconseguir-ho -tenen com a termini l'11 d'octubre- han decidit donar una empenta a la campanya amb unes jornades de dejuni que duran a terme a la plaça de Catalunya de Barcelona del 13 al 15 de setembre.\nSegons els càlculs del col·lectiu impulsor del projecte de llei, actualment unes 600.000 persones perceben a Catalunya menys de 644 euros al mes, éls ingressos que la Generalitat considera que fixen el mínim per poder tenir una vida digna. "Tothom té dret a viure amb dignitat, i això no passa ara mateix a Catalunya", expressa Diosdado Toledano, un dels impulsors de la ILP. Toledano es remet a l'article 24.3 de l'Estatut de Catalunya: "Les persones o famílies que es troben en situació de pobresa tenen dret a accedir a una renda garantida de ciutadania que els asseguri els mínims d'una vida digna".\nEl dejuni servirà per "intensificar", en paraules de Toledano, una campanya que ja compta amb el suport de 37 ajuntaments -per la via de la moció o de la declaració institucional- i que té previstos actes que aniran des de xerrades a les universitats fins a la presentació d'un llibre sobre el tema, a més de presència aquest dimecres a la Diada. Un cop recollides totes les signatures, la plataforma convocarà diverses marxes des del cinturó de Barcelona que conflueixin davant la Generalitat, per tramitar la iniciativa.\nPel que fa a la jornada de dejuni, en total de 48 hores, la convocatòria és oberta, i a més de l'acció de dejuni hi ha previstes nombroses xerrades, relacionades amb cooperativisme, immigració o dret a l'habitatge -entre d'altres-, sota el lema de Rescatem les persones.\nLa viabilitat dels 644 euros\nLa partida que la Generalitat hauria de destinar a la Renda Garantida de Ciutadania, si passés feliçment el tràmit parlamentari, hauria de ser de 2.000 milions d'euros, segons els càlculs de Jordi Arcadons, catedràtic d'Economia Aplicada de la Universitat de Barcelona, tenint en compte que la renda es percep íntegrament si no tens cap ingrés, i en cas de tenir-ne, es rep la diferència fins a cobrir els 644 euros fixats.\nEn qualsevol cas, els 2.000 milions xoquen, d'entrada, amb les migrades finances de l'Administració catalana. Però des de la plataforma ho veuen com una "qüestió de voluntat política". Toledano sosté que, per exemple, la partida destinada ara a la Renda Mínima d'Inserció quedaria suprimida, o que es podrien implantar una "política fiscal més progressiva i justa". De tota manera, els impulsors de la ILP defensen sobretot que la renda tindria un retorn elevat, segons els seus càlculs del 60%, tant a través dels impostos com del consum.


Sortida a Andorra | Agrupació Excursionista Palafrugell\nPosted on 23 juliol 2018\nSortida del 7, 8 i 9 de juliol de 2018\nDoncs sí, un any més, la secció més gran de l’Agrupació, acompanyada de tres jovenets (l’Imma B, la Mercè i el Niño) ha fugit del garbuix de les havaneres i ha canviat el paisatge del Port Bo pel que rodeja un bon port de muntanya. Enguany hem passat la nit del 7 de juliol en un hotel d’Encamp, on hem protagonitzat escenes dignes d’un gag de La Cubana (encara no sabem què feia A.C. pujant i baixant per l’ascensor… jugava?), i al matí del diumenge 8 de juliol ens hem llevat ben d’hora, ben d’hora, hem fet un bon esmorzar (alguns han menjat una bona ració d’ous amb bacon) i amb els cotxes ens hem dirigit cap a Engolasters. Si alguna vegada hi aneu, a banda de l’estany, que no us passi per alt l’església de Sant Miquel, que té un campanar romànic que no passa desapercebut.\nUna vegada aparcats els cotxes, uns amb millor fortuna que altres, el Niño parla de fer revisió de motxilles i sort que no ho fa, perquè unes quantes s’haurien de refer. Com que anem tant de tant en tant a muntanya no acabem de tenir-hi la mida presa. Enfilem el camí cap el refugi de l’Illa, tot seguint el riu Madriu. Caminem cinc hores (14 Km. I 1170 de desnivell), amb unes quantes parades, perquè som un grup molt afamat i cada moment recuperem forces…hehe. Els que han de treballar el dilluns inicien el camí de retorn una vegada passat el tercer refugi lliure…i ja els trobem molt a faltar! Com que el dia anterior ja hem estat testimonis d’una bona pedregada, això sí, des del cotxe, anem una mica llebrents per arribar al refugi de l’Illa (2488 m) abans que els núvols amenaçadors descarreguin. El refugi està situat en un lloc privilegiat, té un any de vida i s’ha refet sobre una construcció que havia aixoplugat els treballadors de la presa. A més, el tracte és excel·lent.\nEl matí del dia 9 alguns ens llevem molt aviat i d’altres fan més el ronso…i comencem ben frescos a enfilar el camí ben dret que ens portarà al coll de Pessons. Avui caminem quatre hores, 9 km i 335 metres d’ascens. El camí segueix essent espectacular; tenim la sort que a muntanya plou gairebé cada dia a la tarda, la qual cosa permet gaudir d’una vegetació amb colors de primavera i d’una música molt harmoniosa generada pels baixants de l’aigua. Una vegada passat el coll, ja de baixada, travessem tots els llacs fins arribar al restaurant refugi del llac de Pessons. És un festival d’aigua. Tanmateix, tot arriba a la fi, i mentre acabem de baixar a Grau Roig contemplem ja una imatge molt desangelada d’una estació d’esquí que a l’estiu perd el seu encant. Els conductors agafen un taxi i van a recuperar els cotxes; mentrestant esperem els altres tot fent una birra, i tal com ha passat durant tota la sortida, seguim estant ben esverats, ara encara més, amb l’adrenalina a “tope”. La sortida acaba amb un bon dinar a Puigcerdà. És clar, no podia ser d’una altra manera…Fins l’any vinent, tot i que entremig ja ens agradaria fer alguna altra sortida a muntanya…


El davanter de la Salle Oscar Hortal es recupera de la seva lesió.\nEl davanter de la Salle Oscar Hortal espera poder reaparèixer la propera jornada de lliga de segona regional. El jugador que es va trencar un dit de la mà en l´únic partit que ha jugat fins ara amb el seu nou equip, està ja recuperat.\nOscar Hortal espera poder gaudir d´uns quants minuts aquest cap de setmana al camp del Llagostera una vegada deixada enrere la lesió.\nEl jugador se sent molt a gust a la Salle des que va arribar fa poc més d´un mes.\nEn l´únic partit que va poder jugar, el del seu debut va fer un gol al camp del Fornells, que però no va evitar la derrota del seu equip. Ara té ganes de tornar a jugar.\nL´objectiu de la Salle és la permanència, però si segueix amb el ritme que porta pot aspirar a fites més altes. De moment el conjunt palamosí està situat a meitat de taula amb 18 punts. És precisament al seu camp on li té près la mesura que assoleix bàsicament als seus punts.\nOscar creu però que a l´equip li falta confiança fora de casa i que quan l´aconsegueixi assoliran bons resultats com a visitants. Escoltem el jugador el qual explica també que l´objectiu segueix essent el de mantenir la categoria.\nEl llagostera proper rival de la Salle està situat també a meitat de taula amb 16 punts.\n30/03/2001 - Balisa Palamós opta a un premi FAD\nEl carril bici de Palamós, en el seu tram del passeig, ja és història. Es tracta d'una de les...\n29/03/2001 - Lliçó Inaugural Yvette Barbaza\nDissabte al migdia s'inaugura oficialment la Càtedra d'Estudis marítims, a la Sala Polivalent de...


Infantil – Amics de la Terra Eivissa\nCASA BONA-CASA DOLENTA – QUI HO FA MILLOR?\nTEMÀTICA: Residus i bones pràctiques a la classe i a la llar\nDESCRIPCIÓ: Mitjançant un conta-contes i un joc d’investigació, els alumnes detecten les pràctiques positives per al medi ambient i les que hauríem de canviar. Els protagonistes són 2 famílies de porquets i els hàbits diaris de cadascú. Posam a prova l’après, els alumnes realitzen el joc de separació selectiva d’una bossa de residus, (prèviament preparats i nets) que porta el monitor.\nOBJECTIUS: Que els alumnes aprenguin com millorar els hàbits quotidianes relatius al reciclatge de residus, l’ús d’energia i de l’aigua, etc.\nCONCEPTES QUE ES TRACTEN: separació de residus i reciclatge, la importància de l’estalvi d’energia i aigua.\nPLANTA I MENJA!, PLANTEM PER DESPRÉS MENJAR\nTE MÀTICA: alimentació\nFORMAT: conta-contes i taller pràctic\nDESCRIPCIÓ: En aquest popular taller, cada alumne planta una llavor d’una planta comestible en un recipient individual (un potet de iogurt) que ells omplin amb compost. Les plantes es poden trasplantar posteriorment a l’hort e\nscolar o dur-les a casa.\nOBJECTIUS: Els alumnes descobreixen què és una llavor; com cuidar les plantes que formen la base de la nostra alimentació.\nCONCEPTES QUE ES TRACTEN: Cicle de les plantes, alimentació i autonomia Aquesta activitat és lliga als nostres hàbits quotidianes i als possibles canvis relatius al reciclatge i residus, l’ús d’energia i de l’aigua, etc.\nMATERIALS LLIURATS: Compost per omplir els potets, llavors, safates de plàstic.\nOBSERVACIONS: Els alumnes haurien de portar una potet de iogurt de plàstic.


Peníscola ultima el Pla Municipal d’Infància i Adolescència i revisa objectius amb les diferents àrees de gestió | Canal56 Notícies\nInicio Peníscola Peníscola ultima el Pla Municipal d’Infància i Adolescència i revisa objectius amb les diferents àrees de gestió\non: 22/10/2021 En: Peníscola\nEls Serveis Socials de l’Ajuntament de Peníscola han convocat als tècnics i als regidors responsables de les àrees de govern, amb l’objectiu de validar la redacció del Pla Municipal d’Infància i Adolescència.\n“Estem molt satisfets amb la participació de tots i el seu compromís amb l’objectiu comú d’elaborar el millor Pla per a la nostra població”, ha explicat Cristina Castell, coordinadora del Pla des de l’Equip Especialitzat d’Intervenció dels Serveis Socials Municipals (EEIA).\nEl consistori ha convocat diferents reunions de treball al llarg de l’any amb consells de participació ciutadana, associacions locals, tècnics municipals, diferents grups polítics amb representació municipal, centres de salut i educatius per a consensuar i establir les línies d’actuació del Pla que avui han revisat amb els tècnics abans de validar la redacció definitiva. L’anàlisi de les propostes de millora aportades al mes de maig, ha permés a l’equip establir les línies d’actuació del Pla Municipal d’Infància i Adolescència que encara la recta final de la redacció definitiva.\n“Durant la seua elaboració, hem abordat la presa de noves mesures, activació o millora de serveis i inversions relacionades amb la garantia dels drets dels xiquets i adolescents”, ha explicat la regidora de Benestar Social, María Jesús Albiol.\n“Es tracta d’un projecte de municipi, que el millorarà i l’orientarà al major benestar dels xiquets i els adolescents, per això és tan important que tant les diferents àrees de govern, els equips tècnics, així com la resta de companys integrants de la corporació, estiguem junts en això”, ha destacat, agraint a tots, molt especialment als tècnics municipals i a les entitats participants en el procés, la seua implicació.\nLa previsió es que estigue a final d’any per a continuar avançant cap a la certificació del municipi com a ‘Ciutat Amiga de la Infància’.\nDiputació i Generalitat inverteixen 1,8 milions en les brigades de mitigació per a reforçar la seguretat


Relat "Cossos de metall, magnòlies i mercuri"\nInici > detall del relat: Cossos de metall, magnòlies i mercuri\nAlenades de restes putrefactes\nenvolten el nostre jaç inflamat;\namb mossegades de fel devorem\nhoritzons de magnòlies i mercuri.\nEsparraquem els ventrells en onatges,\nolorem en rítmica ànsia la sang\naquella que bat mars, profunds anhels,\nmentre ens banyem en opaca perfídia.\nMolsa cavil·lant, llavis dibuixats,\nrèpliques del balanceig de metall;\nbatecs que atrapen les ànimes sordes,\nsuspesos en dàrsenes ensonyades.\nSols tu i jo, aigua salada, perduts\nja, colpim amalgama d'estridències\nbrandant el ganivet en alta mar,\npetrificats en estàtua de sal.\ncom un regust a la boca, una olor profonda, un fred damunt la pell...\nCom si m'hagués tocat tots els sentits a l'hora.\nNomés el títol ja duu uns colors de tenebra molt potents.\nLady_shalott | 31-05-2007\ntocar una cançó amb l'ànima endimoniada, no ho sé, alguna cosa de brillant indescriptible que s'escapa a l'us de la raó dels altres. Una veu que... ha sortir ja fa temps, entesa, però que ha quedat oblidada, i ara la per boca de les teves paraules ens arriba a mig camí, encara no desxifrada...\nestava escoltant un violinista magnífic, Alex depue, quan agafa el violí... he vist un vídeo pel youtube, i la sensació que et produeix és bestial, com si milers i milers de petites espurnes et cremessin el cos, no t'arriben a fer mal, però t'exalten. Així m'he sentit quan t'he acabat de llegir.\nD'una admiradora teva,\nOhCapità | 15-03-2007\nun poema amb potència i ritme, ... amb un clar domini del temps i de la llengua, ... mmm, sempre suggerint imatges que impacten i no deixen fred, ... M'agrada com escriviu poesia. Ha estat per mi un bon descobriment, ... des d'aquell dia a l'espai de Mallorca, ... mmm, ...\n(si em permeteu la gosadia, ... tornaré a comentar com cal aquest poemes eròtics quan estiguin tots editats)\nUna idea simple...[Ofensiu]\n..., -fins i tot ho pot esser-ho massa-, però directa, sincera, puntual i -si vols, 'punyetera'-. per presentar a un "concurs de poesia eròtica". Excessiva perfecció; sobra d'innovació; dificultat d'arribar-hi al fons.\nEspere no haver-me equivocat!\nPS. I com m'agrada la teua illa 'perduda'!\nQuan llegeixo poesia d'aquella que jo anomeno "poc explícita" sé que les imatges o les idees que crea el meu cervell al llegir-la segurament no coincideixen amb les de la mà que les va escriure. M'ha agradat volar per la teva poesia cercant sensacions i emocions. Intensitat, amargor, enigma. El final "petrificats en estàtua de sal." em porta a la Bíblia, al Gènesi, quan la muller de Lot es converteix en estàtua de sal per haver mirat enrera (al passat?).\ncebeta | 02-03-2007 | Valoració: 10\nGenial. Completament genial. No li falta res. És increïble com jugues amb les paraules. M'he quedat fascinat.\nLa primera estrofa ja relaciona el sexe amb "restes putrefactes". Això li dóna un sentiment i una profunditat de malèvol realisme que deixa de pedra.\nLa segona té una potència orgàsmica subliminal.\nLa tercera el ritme d'una màquina a tota velocitat, que fa venir vertigen del bo.\nLa quarta l'ironia també profunda i en part psicològicament realista del pecat.\nUn títol que ja presagia la tempesta [Ofensiu]\nBruixot | 01-03-2007\nmetall i mercuri (que també és un metall, líquid però metall), i entremig les magnolies (jo sóc un negat i mai recordo que són, però tampoc Ruben Dario sabia que eren els nenúfars que sempre posava als seus poemes!).\nParlant sobre el teu poema, també m'ha agradat molt. M'agrada doncs fa la sensació que intentes sortir una mica de la cosa típica, sobretot\nen certs versos que trobo molt aconseguits.\nDe fet, jo, suposo que de llegir "massa" poesia, i no sentir-me gaire "poeta", tinc una mena de sentit aguditzat detectant tòpics. Vaja, ara\nhe quedat un pèl massa pedant. Però el que vull dir és que em produeixen reaccions desagradables quan començo a llegir un poema i el trobo massa carregat de tòpics. I això també ho aplico en els meus poemes. Clar que el que és tòpic per un pot no ser-ho per d'altres.\nPerò... hi ha coses que estan massa dites!!\nDel teu poema, destaco els versos:\n"Esparraquem els ventrells en onatges,"\n"horitzons de magnòlies i mercuri."\n"rèpliques del balanceig de metall;"\nque per mi tenen força, un ritme molt bo, i tenen el poder de crear imatges colpidores. En canvi hi ha algun vers que no m'acaba de convèncer (ara surt el "censor" que habita dins meu). Per exemple, el primer, tot i tenir un bon ritme, potser és un pèl típic. Però no em desagrada, eh? O el vers "olorem en rítmica ànsia la sang" és com una mica estrany (rítmicament i sintàcticament), tot i que curiosament m'ha recordat el poema meu que acaben de penjar que no et pot haver influït, ni el teu al meu. I encara "mentre ens banyem en opaca perfídia", això de opaca perfídia no sé, no em convenç del tot...\nAra bé, el teu poema em deixa un molt bon regust de boca, i es nota que tens un bon domini de la llengua (que jo no tinc!).\nI guanya en la relectura!


El grup tirarà endavant la compra d'Air Europa però amb condicions diferents de les acordades\n3 min. Barcelona 31/07/2020 12:03\n651x366 Un avió de Vueling (propietat d'IAG) aturat a l’aeroport del Prat en un dia de pluja / XAVIER BERTRAL Un avió de Vueling (propietat d'IAG) aturat a l’aeroport del Prat en un dia de pluja / XAVIER BERTRAL\nSerà l'última vegada que Antonio Vázquez, actual president d'IAG, comunicarà els resultats de mitjans d'any de la companyia. A partir de l'any vinent el rellevarà en el cárrec Javier Ferrán, actual president de Diageo, fabricant del vodka Smirnoff, els whiskys Johnnie Walker i JB, el Bailey's o la ginebra Gordon's. Trist comiat per al primer i complex panorama per al segon: el grup d'aerolínies que agermana Iberia, Vueling i British Arways, entre d'altres, ha perdut uns 2.000 milions d'euros de l'abril al juny. Malgrat que la companyia ha defensat una vegada i una altra que la crisi havia agafat el grup en un moment financer bo, IAG augmenta les pèrdues de 1.600 milions dels primers tres mesos de l'any i, en total, acaba la primera meitat de l'any perdent 3.608 milions d'euros.\nPel que fa al resultat negatiu del segon trimestre, les raons són evidents, a ulls del conseller delegat, Willie Walsh: d'una banda, les partides excepcionals relacionades amb la retirada anticipada dels Boeing 747 de British Airways i dels Airbus A340 d'Iberia; de l'altra, que el trànsit de passatgers va caure un 98,4% en aquest període. A més, no esperen que es recuperi fins al 2023. De fet, els resultats indiquen que els ingressos per transportar passatgers han caigut un 60% en comparació amb el mateix període de l'any passat, fins als 4.100 milions d'euros.\nI en aquest segment, la companyia que més ha vist reduïts els seus ingressos ha sigut Vueling: els 317 milions totals suposen una caiguda que s'aproxima al 70% en comparació amb el primer semestre del 2019. L'empresa reina a l'aeroport del Prat tanca la primera meitat de l'any perdent 386 milions d'euros en termes de resultat operatiu (no total, xifra que no facilita el grup), davant dels 5 milions que va guanyar en el mateix període de del 2019. Les pèrdues operatives d'Iberia s'han situat en els 867 milions d'euros i les de British Airways en els 2.454 milions d'euros.\nQatar Airways dona suport a l'ampliació de capital\nDavant d'aquesta escenari gens favorable, l'empresa ha decidit plantejar una ampliació de capital de 2.750 milions d'euros que, en teoria, s'hauria d'aprovar en la junta d'accionistes que se celebrarà a principis de setembre i Qatar Airways (que amb un 25,1% del capital d'IAG és el principal accionista) ja els ha comunicat que hi dona suport. La idea és que emetre noves accions ajudi el grup a incrementar la seva liquiditat per fer front als importants reptes que té al davant la companyia.\nDe fet, segons ha explicat Luis Gallego, ara president executiu d'Iberia però d'aquí poc conseller delegat d'IAG, l'empresa espera que aquesta ampliació de capital sigui "prou" com per a no demanar l'ajut econòmic que proposa el govern d'Espanya.\nPer al que no s'utilitzaran els diners que pretenen obtenir amb aquesta ampliació de capital és per comprar Air Europa. No perquè aquesta transacció no tiri endavant, sinó perquè la prioritat és utilitzar-la per afermar el seu lloc al mercat. Segons ha explicat Gallego en la presentació dels resultats, l'adquisició pot aportar valor al grup i per això segueixen compromesos amb tancar-la. Això sí: amb condicions diferents de les acordades al novembre. Poc més s'ha dit al respecte. El que queda clar, però, és que les negociacions tiren endavant i que, pel que ha dit, el preu que proposaran s'adequarà "al valor que creuen que aportarà al grup".


Així i tot: Mitja Marató de Muntanya de Casserres\nMitja Marató de Muntanya de Casserres\nUna altra al sac. La Mitja Marató de Muntanya de Casserres, dins la III Triangular de Mitges Maratons Rurals del Baix Berguedà. El 13 d'abril hi ha la cursa de Gironella i el 27 del mateix mes, la de Puig-reig. Una bona excusa per descobrir el Baix Berguedà, conèixer els pobles, trobar racons sorprenents i veure com el bosc s'està recuperant lentament després dels terribles incendis del 94.\nLa cursa és d'uns 20 quilòmetre amb 1.360 metres de desnivell acumulat. Hem baixat fins al Guixaró i amunt que fa pujada. 1 hora i 48 minuts corrent. Bones sensacions. Aquí hi ha la classificació.\nA Engarrista hi ha una bona crònica i el vídeo de la cursa.\nÉs una gran satisfacció quan arribes sencer en una cursa on t'hi has esforçat, hi has patit i ho has donat tot. I aquella olor de bosc i la coïssor de les esgarrixades amb l'aigua calenta de la merescuda dutxa.\nPropera estació: Bera.


Els Mossos detenen 14 persones per incidents durant la revetlla de Cap d'Any - PuntValles\nEls Mossos detenen 14 persones per incidents durant la revetlla de Cap d'Any\nEls Bombers sufoquen petits incendis i el telèfon d'emergències 112 atén més de 2.000 incidents\nACN Barcelona .- Els Mossos d’Esquadra han detingut 32 persones arreu de Catalunya durant la nit de Cap d'Any, 14 dels quals ho han estat per motius relacionats amb la celebració de la revetlla, amb el resultats d'alguns ferits per baralles o agressions, dos d'ells per arma blanca. Per la seva banda, els Bombers de la Generalitat han hagut de sufocar petits incendis en diversos punts de Catalunya, cap d'ells amb conseqüències greus. El telèfon d'emergències 112 ha atès més de 2.000 requeriments per incidents diversos.\nAl Moll d’Espanya de Barcelona hi ha hagut un incident a les 03.00 hores en un bar musical després que una persona ha llençat un producte amb un esprai compatible amb gas pebre. Un centenar de persones han hagut d’abandonar el local tot i que no hi ha hagut cap ferit. A les 04.30 hores, en una discoteca del Passeig Marítim de la Barceloneta, s’ha arrestat un home per haver agredit amb una ampolla de vidre un controlador d’accessos del local.\nA les comarques de Girona cal destacar diverses baralles, com una entre diverses persones davant d’una discoteca a les 5 del matí amb el resultat d’una persona ferida que ha hagut de rebre assistència al CAP. A L’Escala (Alt Empordà), cap a les 04.45 hores, també s’ha produït una baralla i dues persones han hagut de ser ateses al CAP del municipi per lesions lleus. D’altra banda a les 08.30 hores hi ha hagut una baralla en un pub de Figueres entre diverses persones i s’han arrestat tres homes.\nPel que fa a la regió policial de Ponent, s’ha produït una discussió entre veïns a Lleida a les 04.00 hores que ha acabat en una baralla. Un dels implicats ha necessitat rebre punts de sutura.\nA la regió policial metropolitana sud també s’ha produït una baralla en un bar de Sant Boi de Llobregat cap a les 04.40 hores. Dues persones presenten lesions per arma blanca i s’ha detingut una persona. D’altra banda un home ha estat agredit per tres homes a les 07.00 hores a la sortida d’un local de Sant Esteve Sesrovires (Baix Llobregat) per la seva condició sexual.\nD'altra banda, entre aquest diumenge al vespre i aquest dilluns al matí, els Bombers han hagut de fer diverses actuacions. A les 19.20 hores, dues dotacions van haver d'actuar per sufocar l'incendi d'un vehicle que va cremar totalment al quilòmetre 17 de l'autovia C-58, a l'alçada de Terrassa. El foc també es va estendre al voral de la carretera, on varen cremar 5 metres quadrats de matoll. Cap persona va resultar ferida com a conseqüència d'aquest incendi.\nA L'Hospitalet de Llobregat, una dotació dels Bombers va treballar al vespre per sufocar un incendi que va afectar un parell de vehicles estacionats en un aparcament a la via pública, ubicat a l'avinguda Ventura Gasol. L'avís de l'incendi va arribar a les 19.32 hores. Cap persona va resultar ferida.\nA les 20.15 hores, els Bombers van treballar en un incendi a l'interior d'una casa de Vallirana, ubicada al carrer Major, número 213. En total, s'hi varen desplaçar quatre dotacions, que van extingir el foc a les 20.49 hores. Les flames van destruir totalment la cuina i una habitació de la casa. A l'interior no s'hi va trobar cap persona. No hi va haver ferits i no es va haver de fer cap evacuació.\nA les Franqueses del Vallès i a les 21.59 hores, els Bombers van ser requerits per tal de revisar la caldera d'un pis del carrer València, número7. S'hi varen desplaçar dues dotacions, que varen constatar el mal funcionament de l'equipament. A causa de la mala combustió, un parell de pisos varen acumular monòxid de carboni, però no es va haver de fer cap evacuació hospitalària, tot i que el SEM va atendre una dona de 85 anys que finalment fa rebre l’alta in situ. En acabar el servei, els Bombers van deixar precintada la caldera.\nA les 22.17 hores, els Bombers van ser alertats d'un petit incendi de vegetació en un solar del carrer Josep Montserrat de La Llagosta (Vallès Oriental). S'hi va desplaçar una dotació. El foc, que va cremar 400 metres quadrats de matolls, va quedar extingit en poc menys d'una hora. No es va haver de fer cap evacuació i cap persona va resultar afectada.\nEls Bombers han hagut de treballar també per sufocar l'incendi que ha destruït totalment la planta baixa d'una casa abandonada del Catllar (Tarragonès), ubicada al carrer Prat de la Riba, número 12. L'avís del servei va arribar a les 01.07 hores. Es varen activar quatre dotacions dels Bombers. A l'interior de la construcció hi havia tot de deixalles i de runa. A l'interior de la casa, de planta baixa més dos pisos, no s'hi ha localitzat cap persona. No s'ha hagut de fer cap evacuació preventiva com a conseqüència d'aquest incendi, que ha quedat totalment extingit a les 03.16 hores.\nA Sant Pere de Ribes (Garraf), els Bombers han treballat aquesta matinada en un incendi de vegetació, on han cremat tres hectàrees. L'avís de l'incendi ha arribat a les 03.29 hores. El foc ha afectat vegetació urbana en un solar entre els carrers Agricultura i Baluard. L'incendi, en què han treballat tres dotacions, ha quedat totalment extingit a les 07.17 hores.\nA les 03.53 hores de la matinada els Bombers han rebut l’avís d’un incendi a la zona del pont del Cros de la riera d’Argentona (Maresme), on han acudit amb una dotació. Han cremat les pertinences d’una persona que es trobava en aquest lloc i un home de 25 anys ha resultat ferit per cremades. Ha estat traslladat pel SEM en estat menys creu a l’Hospital de Mataró.\nA les 07.18 hores, els Bombers han estat alertats d'un accident de trànsit que no ha fet ferits, a Sant Celoni (Vallès Oriental). Un vehicle s'havia estimbat contra la façana d'una botiga, a la cruïlla del carrer Sant Llorenç i la carretera Vella. El vehicle, que ha resultat sinistre total, ha malmès la persiana de l'establiment així com la columna del xamfrà de l'edifici. En aquest servei hi ha treballat una dotació dels Bombers.\nL’últim servei destacat ha estat un avís de les 8.10 hores en el qual s’alertava els Bombers d’una columna de fum en un edifici de l’avinguda Lluís Pericot de Girona. Els Bombers s’hi han traslladat amb sis dotacions, que han extingit l’incendi d’un registre de comptadors elèctrics que es trobava a l’entrada. El fum ha afectat els baixos de l’edifici, on hi ha un centre assistencial en aquell moment tancat, i també l’escala comunitària. El veïnat ha estat confinat durant l’actuació i actualment els Bombers segueixen ventilant i revisant els habitatges un per un per comprovar-ne la possible afectació per fum. De moment, no consta cap persona intoxicada per fum.\nEl motiu que ha generat més trucades són els problemes de seguretat ciutadana (1.202 trucades, corresponents al 42,7% del total), seguit de la necessitat d’assistència sanitària (908 trucades, corresponents al 32,2%). També destaquen trucades per denunciar comportaments incívics (403 trucades, corresponents al 14,3% de les trucades), incidències de trànsit (157 trucades, corresponents al 5,6% de les trucades) i per incidències derivades d’incendis i rescats (143 trucades corresponents al 5,1% de les trucades).


Rebuig a eliminar els jutjats de violència sobre la dona...\nFaçana dels jutjats de Rubí, al carrer Pere Esmendia. FOTO: Generalitat de Catalunya\nRebuig a eliminar els jutjats de violència sobre la dona en diferents municipis, entre ells Rubí\nLa Llei de Protecció Integral va habilitar jutjats de Violència de Gènere a cada jutjat per facilitar la proximitat en el procés de denúncia\nper ACN Rubí. 17 de gener de 2020 16:07\nRebuig a la proposta del Tribunal Superior de Justícia de Catalunya (TSJC) de centralitzar els jutjats de violència sobre la dona en un únic municipi per comarca i eliminar els que ara existeixen en diverses localitats de tot Catalunya, com el de Rubí.\nEn aquest sentit, el plens municipals de les ciutats d'Esplugues i el Prat de Llobregat, que precisament han registrat les tres últimes víctimes per violència masclista a Catalunya, han rebutjat la proposta del TSJC. Una decisió que en el cas d'Esplugues suposaria derivar tots els casos al jutjat de Sant Feliu de Llobregat i al de Gavà els del Prat. De manera unànime, els grups municipals de tots dos municipis, en forma de declaració institucional a Esplugues i de moció conjunta al Prat, han lamentat que la redistribució del sistema de justícia no pot anar en detriment de l'atenció de proximitat a les víctimes de violència masclista.\nEls municipis afectats per aquesta mesura serien Esplugues, el Prat, Martorell, Santa Coloma de Gramenet, Mollet del Vallès, Sant Boi de Llobregat, Cornellà de Llobregat, Cerdanyola del Vallès i Rubí.


Benvingut, Túnel de Tres Ponts!\nDiputat del PSC per Lleida, Pirineu i Aran al Parlament de Catalunya\nActualizada 24/11/2021 a las 09:44\nSR. DIRECTOR: Avui dimecres, 24 de novembre del 2021, després de molts anys de reivindicacions i obres, per fi es posarà en funcionament el nou túnel de Tres Ponts, entre Organyà i Ribera d’Urgellet, de la carretera C-14. Han estat anys, massa, de nombrosos accidents en aquest tram i de demandes del territori.\nAra, finalment posarem solució a un tram viari extremadament perillós i poc accessible per les comarques de muntanya i, especialment, per l’Alt Urgell. Vull tenir un record per les víctimes d’aquesta carretera, les seves famílies i coneguts, i traslladar el més sincer agraïment a totes les persones que han fet possible el nou túnel.\nÉs necessari agrair a totes les persones que han fet possible aquesta obra a casa nostra: des de la Plataforma del Túnel de Tres Ponts, als alcaldes i alcaldesses, diputats i diputades, consellers i conselleres, autoritats andorranes, entitats, associacions i ciutadans i ciutadanes que han contribuït a fer que aquest projecte tirés endavant. He de fer una especial menció a la gran feina de la Plataforma del Túnel de Tres Ponts pel rigor i la constància durant aquests anys. El mèrit, sobretot, és d’aquesta associació i la pressió que han fet. Així mateix, és també de justícia agrair la contribució del diputat Albert Batalla i dels consellers Calvet i Rull.\nAmb tots tres hem tingut debats molt intensos per aquesta infraestructura. Personalment, per a mi té una rellevància especial, ja que va centrar la primera intervenció que vaig presentar al Parlament de Catalunya al 2014. Malauradament, però, la proposta va ser llavors rebutjada. Tot i això, la vam presentar fins a quatre vegades més, fins que va ser aprovada amb algunes modificacions per part del Govern. Un exemple clar del fet que cal lluitar i insistir tant com calgui per a les millores que necessita el nostre Pirineu.\nAquest dimecres és un gran dia per a tots els pirinencs i pirinenques! Assolim una fita llargament reivindicada i esperada! Malgrat que alguns i algunes no estem convidats a la seva inauguració, aquesta és la carretera de tot el Pirineu i el Túnel de Tres Ponts és de tots i totes, sense excepcions. Ja era hora! Benvingut sigui el nou Túnel!


Azraquisme - Viquipèdia, l'enciclopèdia lliure\n(S'ha redirigit des de: Azraquites)\nL'azraquisme (de l'àrab الأزارقة, al-azāriqa, del nom del seu fundador, Ibn al-Àzraq) va ser una branca molt radical de l'islam sorgida del kharigisme a Pèrsia l'any 685, fundada per Nafi ibn al-Àzraq al-Hanafí al-Handhalí. Aquest va declarar apòstates tots els altres musulmans, considerant el territori que ocupaven com a part de Dar al-Kufra, o territori dels no-creients, en què es permet atacar a persones i béns. Com a tals, podien ser assassinats en tota impunitat, així que llurs dones i fills.\nDesprés de dominar Bàssora va haver de sortir de la ciutat cap al Khuzestan i va morir el 685 a la batalla de Dulab i el va succeir Ubayd-Al·lah ibn al-Màhuz.\nDurant mesos la regió entre Bàssora i Ahwaz fou teatre de saquejos i destruccions; el general Al-Muhàl·lab ibn Abi-Sufra el va derrotar a prop de Sillabra a l'est del Dujayl i Ubayd-Al·lah ibn al-Màhuz va morir a la lluita (686). Li succeí el seu germà Zubayr ibn al-Màhuz, que va reorganitzar les seves forces, retornant a l'Iraq d'on es va haver de retirar i va morir en un atac a Isfahan (687 o 688) i els seus homes es van dispersar per Fars i Kirman.\nLa direcció va passar a Qatarí ibn al-Fujaa, que va saber reorganitzar les forces i al cap d'un temps va ocupar Ahwaz i va tornar cap a l'Iraq, en direcció a Bàssora. Muhallab ibn Abi Sufra, ara governador de Mossul va ser cridat per fer front al perill però no va acosneguir cap èxit decisiu. A partir del  els azraquites foren expulsats primer cap a Fars i després al Kirman on es van establir a Djiraft, que fou el seu quarter durant uns tres o quatre anys. Les divisions que van esclatar entre àrabs i mawalis van obligar a Qatarí a fugir cap al Tabaristan amb els seus seguidors, mentre els mawali van prendre el control de Djiraft dirigits per Abd-Rabbih al-Kabir. Aquesta divisió va facilitar la tasca a Muhallab que va poder massacrar a tots els azraquites de Kirman en pocs mesos. Qatarí, perseguit al Tabaristan, fou derrotat i mort (698/699).\nLes restes dels azraquites que es van refugiar a Sadhawwar a prop de Kumis, foren assetjats i exterminats quan van intentar una sortida desesperada.\nEl moviment va rebrotar més tard al Màgrib.\nLlista d'imams azraquites[modifica]\nNafi ibn al-Àzraq al-Hanafí al-Handhalí 684-685\nUbayd-Al·lah ibn al-Màhuz 685-186\nZubayr ibn al-Màhuz, 686-687/688\nQatarí ibn al-Fujaa 687/688-698/699\nAbd-Rabbih al-Kabir 697-698\nLewinstein, Keith. "Azāriqa." Encyclopaedia of Islam, THREE. Editada per: Kate Fleet, Gudrun Krämer, Denis Matringe, John Nawas, Everett Rowson. Brill Online, 2016. Referència. 12 de maig de 2016 <http://referenceworks.brillonline.com/entries/encyclopaedia-of-islam-3/azariqa-COM_0171>\nObtingut de «https://ca.wikipedia.org/w/index.php?title=Azraquisme&oldid=20621031»\nLa pàgina va ser modificada per darrera vegada el 25 des 2018 a les 13:11.


La Universitat d'Alacant acull el VI Congrés Internacional Convivio per a l'Estudi de la Poesia de Cançoner amb experts procedents d'Europa, Amèrica i Àsia. Actualitat Universitària\nLa Universitat d'Alacant acull el V..procedents d'Europa, Amèrica i Àsia\nÉs la trobada científica internacional més important sobre poesia medieval i renaixentista ·\nLa poesia castellana, catalana, gallega, portuguesa i occitana són els camps d’estudi durant el Congrés\nAlacant. 22 de maig de 2018\nEl Grup Internacional CIM (Cançoners, Impresos i Manuscrits), els projectes del qual tenen seu a l’Institut Interuniversitari de Filologia Valenciana de la Universitat d’Alacant, amb la col·laboració del Vicerectorat d’Investigació i Transferència del Coneixement, la Facultat de Filosofia i Lletres i el Departament de Filologia Catalana, organitzen des de demà dia 23 i fins al 25 de maig el VI Congrés Internacional Convivio per a l’Estudi de la Poesia de Cançoner. Aquesta reunió està considerada la trobada científica internacional més important sobre poesia medieval i renaixentista. Fins avui ha tingut lloc a universitats com la de Cambridge, Lisboa, Rennes, Verona. L’esdeveniment és d’una gran importància per a la filologia i comptarà amb molts congressistes procedents d’Europa, Amèrica i Àsia. El camp d’estudi que es tractarà en aquesta edició serà la poesia castellana, catalana, gallega, portuguesa i occitana.\nLa trobada té cinc ponències plenàries i tres taules redones, a més de nombroses sessions de comunicacions. Els especialistes en poesia medieval i renaixentista treballen des de la materialitat dels còdexs i els incunables medievals, fins als gèneres i autors, passant pels tòpics literaris, assenyala Josep Lluís Martos, president del Comitè organitzador del VI Congrés Internacional Convivio.\nLa inauguració del Congrés, demà dimecres a les 9:30 hores a l’aula magna de la Facultat de Filosofia i Lletres, tindrà les intervencions d’Amparo Navarro, vicerectora d’Investigació i Transferència de Coneixement; Juan Mesa, degà de la Facultat de Filosofia i Lletres; Antoni Mas, director de la Seu d’Alacant de l’Institut Interuniversitari de Filologia Valenciana; M. Àngels Francés, directora del Departament de Filologia Catalana; Cleofé Tato, presidenta de l’Associació Internacional Convivio; i Josep Lluís Martos, president del Comitè organitzador del VI Congrés Internacional Convivio.


Gandia disposarà d'un Centre Integrat de Formació Professional - Diari Serpis\nGandia disposarà d’un Centre Integrat de Formació Professional\n· El Centre Integrat oferirà una oferta modular, flexible i de qualitat, per donar resposta tant a les necessitats dels sectors productius com a les necessitats individuals i expectatives personals de promoció professional\n· Miguel Soler anuncia la constitució d’un Consell Territorial de Formació Professional al llarg d’aquest semestre a l’àrea funcional que abasta la comarca de la Safor i on estaran representats l’administració local, els empresaris, els sindicats i els centres de formatius.\n· Diana Morant: “Parlar de la FP és parlar de professionalització dels sectors productius i aquest tipus de formació ha d’anar més enllà del dia a dia i analitzar cap a on volem anar de la mà dels nostres sectors productius”\nEl secretari autonòmic d’Educació i Investigació de la Generalitat Valenciana, Miguel Soler, ha visitat aquest matí Gandia per mantindre una reunió de treball on han participat l’alcaldessa de Gandia, Diana Morant; la regidora delegada d’Educació, Carmen Fuster; i el director general de FP, Manolo Gomicia.\nUna trobada on s’ha abordat de manera especial la Formació Professional i on Miguel Soler ha informat l’alcaldessa que Gandia comptarà amb un Centre Integrat de FP que també donarà servei a tota la comarca de la Safor.\nEl Centre Integrat impartirà formació professional inicial i formació per a l’ocupació, que condueix a títols de formació professional i certificats de professionalitat. A més, oferirà una oferta modular, flexible i de qualitat, per donar resposta tant a les necessitats dels sectors productius com a les necessitats individuals i expectatives personals de promoció professional i incorpora serveis integrats d’informació i orientació i col·labora en l’avaluació i acreditació de competències professionals adquirides mitjançant l’experiència laboral i altres aprenentatges no formals.\nDiana Morant ha mostrat la seua satisfacció per l’anunci Miguel Soler. “Per a nosaltres és una immensa alegria perquè suposa complir un dels desitjos d’aquesta ciutat. Parlar de la FP és parlar de professionalització dels sectors productius i aquest tipus de formació ha d’anar més enllà del dia a dia i analitzar cap a on volem anar de la mà dels nostres sectors productius”.\nL’alcaldessa també va fer valdre que aquest tipus de centre dirigeix la seua formació no només els joves en edat escolar sinó que també permetrà als treballadors completar la seua formació i reciclar i augmentar els seus coneixements. “Tots al llarg de la nostra vida necessitem adaptar-nos als canvis de mercat laboral o certificar nous coneixements i ara, a Gandia podrem gaudir d’aquesta oferta”.\nSobre l’elecció de Gandia per a la construcció d’aquest Centre Integrat de Formació Professional, el secretari autonòmic d’Educació i Investigació ha declarat que “Gandia sempre compleix amb les expectatives del Consell, i les necessitats de la comarca i de la ciutat indicaven que calia un centre d’aquestes característiques. Esperem que d’ací a l’estiu puguem definir una ubicació i puguem recollir de les empreses quin tipus d’oferta complementària ha d’oferir a la ja existent als altres centres de la Safor”.\nArticle anteriorProhibició del ús dels patinents elèctrics per voreres amb la nova Ordenança de Trànsit de Gandia\nArticle següentEl Partit Popular de Gandia no enten la pressa a resoldre l’Ordenança de Trànsit


Quan escrius en valencià... - Les Muntanyes - Notícies Alcoi\nQuan escrius en valencià…\nEntrava amb el meu títol baix del braç a fer faena a El Gratis (...) 'Llibertat ideològica per escriure, respecte animal i valencià com a llengua' em van respondre. '¿Valencià?' (...) amb una llicenciatura feta totalment en castellà i amb el repte d'escriure-ho tot en la meua llengua (...)\nTags: Alcoi, El Gratis, Premis Joan Valls, Valencià\nFa d’acó ja 16 anys. Entrava amb el meu títol baix del braç a fer faena a El Gratis. Escriptora novel, publicitària en pràctiques tenia les Ciències de la Informació teòriques ben apresses.\n‘Quin és el seu llibre d’estil?’ vaig preguntar en la meua primera entrevista. ‘Llibertat ideològica per escriure, respecte animal i valencià com a llengua’ em van respondre. ‘¿Valencià?’ vaig preguntar estranyada ‘és que rebeu alguna subvenció per fer-ho?’. Em van contestar que ‘no, que el valencià és per convicció’. Davant d’això no vaig poder pensar que era una postura molt valenta ja que la majoria de valencianoparlants et solten que els agrada parlar en valencià però que els costa molt de llegir. Normal, l’educació franquista bé que es va ocupar de traure fora el valencià a l’àmbit educatiu.\nAixí que ahí estava jo, amb una llicenciatura feta totalment en castellà i amb el repte d’escriure-ho tot en la meua llengua. Llibres de repàs i lectura en valencià per refrescar conceptes i vaig entrar a fer faena. Començava així una etapa de gran aprenentatge per a mi i de noves seccions per al periòdic.\nEsta setmana El Gratis rebia el XXIII Premi Joan Valls i Jordà per l’Ús i Promoció del Català, un premi ben merescut, perquè El Gratis, encara que és un negoci, ha segut fidel a la seua identitat.\nFeia molts d’anys un filòleg ens deia que el problema del valencià és que s’ha estat molts anys buscant l’excel·lència en la seua utilització. A més, els principis de l’assignatura de valencià van ser en llibres d’ensenyança del català i això va suposar que a molts de nosaltres ens semblava que parlàvem un valencià ‘equivocat’, que si no utilitzàvem vocabulari o formes verbals ‘encatalanades’ no era normatiu. Afortunadament, les corrents van canviar i des dels departaments de Promoció Lingüística ja preferien utilitzar la llengua valenciana, més que fora amb errades, però utilitzar-la. Eixe és per a mi l’encert de El Gratis i l’agraïment a tots els anunciants que gràcies a la seua publicitat fan possible eixa independència que permet a la publicació ser fidel a la seua essència.\nEncara que hi ha moltes publicacions en valencià tal volta siga El Gratis l’única que tinga un públic tant divers i per això portar el valencià a les seues pàgines és tan important. Errades? Moltíssimes! Però així és la llengua, viva, i no utilitzar-la per por a no fer-ho normativament l’estava matant. Escrigam a les xarxes socials, a la missatgeria instantània… en valencià! Que ho fem mal? Ja anirem aprenent. No deixem morir el valencià per no usar-lo.


Resum i posicionaments de la CUP al Ple del 14 de juliol (sous, horaris i comissió per la transparència) | Capgirem Blanes\nResum i posicionaments de la CUP al Ple del 14 de juliol (sous, horaris i comissió per la transparència)\n15 Juliol 2015 / CUP Blanes\nAquest són els posicionament de la CUP respecte els temes tractats en el darrer Ple municipal, on es va parlar dels sous i retribucions a regidors i partits, l’horari dels plens i la creació de l’anomenada Comissió per la transparència el bon govern.\n1. Modificar l’hora d’inici de les sessions ordinàries del Ple municipal.\nEn el Ple del dia 2 de juliol el consistori va acordar establir la celebració de les sessions ordinàries del Ple municipal l’últim dijous de cada mes a les 20:00h, tal com s’ha anat fent els darrers anys. Tot i haver aprovat el punt, alguns grups municipals van demanar tornar a posar el tema sobre la taula i avançar l’hora d’inici a les 19:00h, amb l’argument que pel fet de ser 8 grups municipals els representats ara al consistori, cal més temps per a què pugui intervenir-hi tothom.\nLa CUP ja ens vam mostrar contraris a aquest canvi i vam proposar reduir el temps d’intervenció dels partits polítics, intentant ser més concisos i no esgotar sempre tot el temps d’intervenció. Aquesta mesura fou rebutjada per tots els grups municipals, i per aquest motiu han decidit tornar a debatre el tema al Ple i avançar l’hora a les 19h. El punt fou aprovat per 19 vots a favor (PSC, CiU, EUiA-ICV, Cs, Batega x Blanes, ERC i PP) i 2 en contra (CUP).\nLa CUP hem votat en contra perquè trobem una fal·làcia el fet que durant la campanya electoral tots hem estat parlant de participació ciutadana i ara, precisament, es decideix celebrar els plens a una hora poc factible per a la majoria de treballadors i treballadores. És cert que els plens es poden seguir des de casa, però per intervenir-hi cal ser-hi. A més a més, també creiem que el que cal és una modificació a fons del ROM per tal que els plens siguin menys farragosos, més accessibles a la gent i més útils per a la ciutadania. Hem votat en contra perquè creiem que allargar el ple per tal que els partits representats puguin intervenir el màxim de temps possible no és precisament participació ciutadana. Els blanencs i les blanenques han de seguir esperant fins les 12 de la nit per poder-hi. Però això ningú ho qüestiona.\nA l’anterior Ple municipal del 2 de juliol, la oposició va rebutjar, per excessiva, la proposta de l’equip de govern pel que fa a sous i retribucions a regidors i grups municipals. Al ple celebrat el passat dimarts es va debatre de nou el tema amb una nova proposta feta pel mateix equip de govern. Aquesta proposta es basava en reduccions minses de les retribucions a regidors, mantenia el sou de l’alcalde a 55.000 euros anuals i fixava el de la tinent d’alcalde a 42.500 euros anuals.\nLa CUP hem votat en contra de la proposta pels motius que ja vam votar-hi en contra el passat 2 de juliol, quan es va debatre el tema per primera vegada: les rebaixes respecte la proposta inicial són mínimes (pur teatre) i les retribucions segueixen estant al marge de la realitat de la vila a la que pretenem representar. Votem en contra perquè les indemnitzacions per assistència dels regidors, que poden arribar a cobrar un dineral sense tenir dedicació ni exclusiva ni parcial, és èticament inacceptable. En aquest sentit, la CUP vam presentar diverses propostes que anaven molt més enllà dels números presentats per l’equip de govern. Les propostes no van ser escoltades ni tingudes en consideració en cap moment per cap grup municipal, ni govern ni oposició.\nLa proposta presentada per PSC i CiU va rebre de nou els 9 vots favorables del govern PSC-CiU i del PP, les 2 abstencions d’ERC i els 10 vots contraris d’EUiA-ICV, Cs, Batega x Blanes i la CUP. El punt queda pendent per aprovar en una propera sessió plenària. Nosaltres seguirem fent propostes per rebaixar aquests números i adaptar-los a la realitat de Blanes.\nTal com ja havia anunciat, l’equip de govern va posar sobre la taula la creació de la Comissió de transparència. La proposta consistia simplement en crear una comissió formada de manera exclusiva pels partits polítics amb representació al consistori.\nLa CUP vam demanar que al redactat de l’acord hi figuressin tots aquells aspectes que s’havien parlat a la primera Junta de Portaveus i que havien estat, precisament, proposta del mateix equip de govern: els objectius de la comissió, el compromís ferm amb l’obertura de la comissió a la ciutadania i la definició de la periodicitat. En aquest sentit, es va demanar màxima difusió, ja que, si no fos així, aquesta comissió no tindria cap sentit i podria acabar essent paper mullat.\nVam reiterar la demanda d’incorporar aquests aspectes (o el compromís de fer-ho) per tal de votar a favor d’una proposta que, si es treballa bé, creiem pot suposar un avanç important en termes de transparència i participació ciutadana. Malauradament, com que no vam obtenir cap resposta per part de l’equip de govern, la CUP va decidir abstenir-se en la votació. El punt fou aprovat per 19 vots a favor (PSC, CiU, EUiA-ICV, Cs, Batega x Blanes, ERC) i 2 abstencions (CUP).\n← Els regidors de la CUP renuncien als regals i privilegis rebuts per la seva condició de regidor\nTorna al Ple el debat sobre els sous i retribucions de l’alcalde i regidors →


Economia comarcal « FEGP · Bloc\nArchive for the ‘Economia comarcal’ Category\ndilluns, 3 de setembre del 2018\nFa temps que va fer figa l’aposta del blanc, el gris i el negre. Vol dir que el cotó, el ciment i el carbó van deixar de ser motor econòmic. Ara en divulguen el patrimoni en forma de colònies tèxtils, el museu del ciment Asland o el de les mines de Cercs. Tot plegat amanit per un valuós entorn natural, molts bolets i bona teca. Feina rai!\nAl nostre Penedès l’economia ha tingut una gama cromàtica més generosa: del verd dels pàmpols al vermell de les gambes. Convé tenir els ous ben escampats. Tal com van les coses i amb la competència global, hauran de conviure l’enoturisme, les platges, el xató, les xemeneies i el que més convingui. Res ens farà nosa si cuidem l’equilibri i la qualitat.\nBenvinguts a l’eclecticisme, que no és pas una olla barrejada. Només si fem les coses ben fetes, podrem dir en el futur que aquí les hem vist de tots colors.\nTags: colònies tèxtils, competència global, eclecticisme, enoturisme, entorn natural, equilibri, industrial, motor econòmic, qualitat, Turisme


Maria Bauçà ▷ SincroGuia TV\nMaria Bauçà ha actuado en:\nL'arribada d'una misteriosa xicota per treballar a l'Hotel Bellavista suposarà un terratrèmol per als dos germans que duen el negoci, un parador on els principals clients són turistes, algún picador, pagesos reconvertits en empresaris, immigrants peninsulars que arribaren a l'illa a la recerca de feina i treballadors amb noves professions. Una història d'amor impossible, anècdotes de la vida dels anys 60 a Mallorca i situacions basades en la realitat de l'època daurada de les Balears són els punts forts d'aquesta ficció de producció propia del canal IB3. Dirigida per David Mataró, la sèrie està foprmada per un elenc d'actors que són cares conegudes pels telespectadors balears, entre els quals es troben Xavi Frau, Ann Perelló, Caterina Alorda, Maria Bauçà, Margalida Grimalt, Alexandra Palomo, Edu Ferrés, Xim Vidal, Lluís Oliver, Santi Celaya i Toni Lluís Reyes.\nLa Neus Perelló ha perdut la seva feina de becària a Londres i s'ha vist obligada a tornar a Palma. Sense feina ni estalvis, i després de set anys a la capital britànica, el retorn a casa de la seva mare no serà fàcil. A més, el retrobament amb els seus antics amics no ajudarà a la Neus. Després de més d'una dècada dedicat al teatre, Joan Fullana debuta en el món de la petita pantalla creant i dirigint aquesta sèrie amb trets característics d'altres ficciones coetànies com 'Cites' o 'Girls'. Aquesta producció pròpia d'IB3 Televisió té com actriu principal l'Esther López, que mitjançant la seva història intenta reflectir les vivències d'una generació que ha vist truncades les seves expectatives. A López l'acompanyen en el repartiment intèrprets com Maria Bauçà ('Monstruos') o Caterina Alorda ('Polseres Vermelles'). 'Mai neva a ciutat' també compta amb diverses intervencions especials de personalitats de la cultura balear com el veterà cantant Tomeu Penya o Pau Debon, component del grup musical Antònia Font.


DOCSVALENCIA: HOMENATGE A JONAS MEKAS\nIVC > Audiovisuals > DOCSVALENCIA: HOMENATGE A JONAS MEKAS\ndel 07 fins al 12 de de maig de 2022\nEn el centenari del naixement de Jonas Mekas, La Filmoteca i DocsValència reten homenatge a aquesta figura fonamental del cinema d'avantguarda, creador de pel·lícules que revelen la poesia que hi ha darrere de cada element aparentment insignificant de la vida quotidiana. Mekas no sols va fer evolucionar el cinema (no sols l'experimental), sinó que tornar a les seues imatges ens continua servint, potser hui més que mai, per a “netejar la mirada”, com a antídot contra la saturació de pantalles que ens bombardegen amb imatges destinades al consum ràpid (i a l'oblit més ràpid encara).\nEl 7 de maig la cineasta lituana Ramune Rakauskaite presentarà a La Filmoteca la seua pel·lícula Back from Nova York, que narra la història de dos artistes lituans, deixebles de Mekas, les vides dels quals han estat molt influenciades per la immigració. L'homenatge es completa amb les projeccions d'una obra amb la qual Back from Nova York estableix un diàleg evident, Reminiscencias de un viaje a Lituania, diari fílmic en el qual Mekas utilitza fragments filmats en 1950, 1957 i 1971 per a construir una reflexió sobre les arrels i el desarrelament, el concepte de llar i de pertinença a una comunitat.\nLa sisena edició de DocsValència se celebra del 6 al 14 de maig i es compon de la secció Mirades (cinema valencià), Panorama (nacional), GlobalDocs (internacional) i projeccions especials. A més de La Filmoteca, les seues seus són els cinemes Lys, Octubre CCC, San Miguel dels Reis i el Col·legi Major Rector Peset.\nJonas Mekas · Alemanya, Regne Unit · 1972 · 88'\nRamune Rakauskaite · Lituània · 2021 · 62'


Iàkov Polonski - Viquipèdia, l'enciclopèdia lliure\n18 desembre 1819\n30 octubre 1898 (78 anys)\nRyazan kremlin (en)\nPoeta, escriptor i llibretista\nLa tomba de Polonski al Kremlin de Riazan.\nIàkov Petróvitx Polonski (en rus: Яков Петрович Полонский, 18 de desembre [C.J. 6 de desembre] de 1819 - 30 d'octubre [C.J. 18 d'octubre] de 1898) fou un destacat poeta puixkinista que va intentar mantenir les tradicions de decadència de la poesia romàntica russa durant l'apogeu de la prosa realista.\nDe naixement noble, Polonski va assistir a la Universitat de Moscou, on es va fer amic d'Apol·lon Grigóriev i Afanassi Fet. Els tres joves i prometedors poetes van escriure poemes agradables i elegants, on emulaven Puixkin i Mikhaïl Lérmontov. Polonski es va graduar a la universitat el 1844, i va publicar la seva primera col·lecció de poemes el mateix any. La poesia primerenca de Polonski és generalment considerada com la millor; un dels seus primers poemes publicats va ser fins i tot copiat per Nikolai Gógol al seu bloc de notes.\nA diferència d'altres poetes russos, Polonski no pertanyia a una família acomodada. Per tal de mantenir la seva família, es va unir a l'oficina del Príncep Vorontsov, primer a Odessa i llavors (1846–51) a Tiflis. L'espectacularitat de la costa del Mar Negre va enfortir la seva predilecció pel romanticisme. Polonski va centrar la seva atenció en els temes del Caucas i les descripcions de la naturalesa exuberant, tractada d'una manera que recorda Lérmontov (tot i que també va escriure paròdies dels seus poemes). Va recórrer especialment a escenes nocturnes; de fet, un dels seus poemes més coneguts es diu Nit gregoriana. Els poemes georgians de Polonski es distingeixen per una rara musicalitat per al seu temps. Dmitri Mirski l'anomena "el més romàntic dels eclecticistes de mitjan segle", tot i que no deixava de lluitar amb el romanticisme.\nA la col·lecció "Sazandar" (1849) va recrear l'esperit i la vida dels pobles del Caucas. La seva epístola en vers a Lev Puixkin (el germà del poeta), conegut com Un passeig per Tiflis (1846), va ser escrit amb més atenció als detalls realistes. El 1851, Polonski es va traslladar a Sant Petersburg, on va ser convidat a editar la revista literària Rússkoie slovo ("La paraula russa"). Aviat va renunciar a les activitats periodístiques i va continuar la seva carrera al Comitè de Censura Exterior de la Direcció General de Premsa de l'Imperi Rus (1860-1896). Durant aquest període, Polonski s'aventuraria cada cop més en temes socials, sense produir res de valor durador. Va ser l'últim il·lustrat de la dècada de 1840 encara actiu a Sant Petersburg dels anys 1890, i va mantenir correspondència amb escriptors més joves com Anton Txékhov. Va morir a Sant Petersburg a l'edat de 78 anys i va ser enterrat a la seva ciutat natal de Riazan.\nTot i que Polonski fou altament considerat en el seu moment, la seva reputació ha estat en previsible declivi durant l'últim segle i mig. Les seves peces més populars són cançons líriques, especialment La campana del trineu en rus: Колокольчик (1854), "en què el so d'una campana de trineu evoca un estat de somni i imatges d'un amor perdut". No és sorprenent que molts dels seus poemes fossin musicats per compositors russos com Aleksandr Dargomijski, Piotr Ilitx Txaikovski, Ígor Stravinski, Serguei Rakhmàninov, Serguei Tanéiev, i Anton Rubinstein. També va proporcionar el llibret de "Vakula el ferrer" en rus: Кузнец Вакула Kuznets Vakula, basat en una obra de Gògol, destinat a Aleksandr Serov, que va morir el 1871 deixant només fragments d'una òpera sobre el tema. Txaikovski va compondre l'òpera entre juny i el 21 d'agost de 1874. Tanmateix, insatisfet amb el resultat, refaria posteriorment l'obra com a Txerevitxki\n↑ The Cambridge History of Russian Literature (ed. per Charles Moser). Cambridge University Press, 1992. ISBN 0-521-42567-0. Pàg. 442.\nVladímir Soloviov. Polonski, Iàkov Petróvitx // Diccionari Enciclopèdic Brockhaus i Efron : en 86 toms (82 toms i 4 addicionals). - St. Petersburg., 1898. - T. XXIV. - P. 361-363.\nObtingut de «https://ca.wikipedia.org/w/index.php?title=Iàkov_Polonski&oldid=23580689»\nLa pàgina va ser modificada per darrera vegada el 19 maig 2020 a les 12:59.


Aragó a Son Canals-Els Hostalets per 229.000 €\nC/ d'Aragó 94. Son Canals-Els Hostalets (Districte Llevant. Palma de Mallorca)\nEstic interessat/da en la seva promoció Aragó i m'agradaria rebre més informació.\nActualitzat el 08/07/2021\nDes de 84 m²Des de 3 hab Obra nova\nDescripció de la promoció Aragó\nAragó és una promoció de 12 habitatges situada al carrer Aragó, 94-96 de Palma, molt a prop del centre i molt ben connectada amb les principals vies de comunicació, com la Via de Cintura. La promoció està a un pas de tot tipus de serveis, equipaments (com l’escola Santa Mònica o la Escola Oficial d’Idiomes) i transports públics (amb diverses parades de bus a prop i el metro a pocs minuts a peu). També es troba a només 1 km de El Corte Inglés d’Avingudes i de la Plaça d’Espanya.\nEs tracta de pisos de 2 i 3 dormitoris, amb 1 o 2 banys per habitatge i amb superfícies que van des dels 61 fins als 102 m². amb unes distribucions àmplies i perfectament estudiades, la majoria dels pisos de aragó disposen de cuines obertes o semiobertes. això permet una major integració d´espais, creant amplitud i un aprofitament òptim de la zona de dia de l´habitatge.\npel que fa als espais exteriors d´aquesta promoció, cal destacar les terrasses de fins a 21 m² i els solàriums dels àtics, amb superfícies de fins a 34 m². tots els pisos tenen safareig, bé totalment independent o connectat amb la cuina.


Enviar aquesta notícia per e-mail Imprimir aquesta notícia societat 30. 06. 2020 Compartir a Twitter Compartir a Facebook\nEl Circ del Sol acomiada a 4.000 treballadors\nL'empresa s'ha declarat en fallida\nEl Circ del Sol una de les empreses d’espectacles més conegudes del món s’ha declarat en fallida després d’acumular un deute de 900 milions d’euros. S’ha acomiadat a gairebé 4.000 treballadors. Les entrades per a l’espectacle “Luzia” que s’ha de fer al gener a L’H segueixen a la venda\nEl Circ del Sol s’ha declarat en fallida a la vegada que els tres principals inversors de la companyia han presentat un pla de reestructuració. El circ amb una situació financera delicada abans de la pandèmia que ha forcat finalment aquesta situació . Des de la direcció asseguren que “amb aquesta actuació decisiva volen protegir el futur de la companyia”.\nDes del Circ del Sol asseguren que tenen “la intenció de tornar a contractar a la majoria dels treballadors acomiadats quan les condicions econòmiques ho permetin, un cop es cancel•lin els tancaments obligatoris i es pugui reiniciar les operacions”\nA L’H, es venen amb normalitat les entrades per a l’espectacle “Luzia” que ha d’arribar al gener a la ciutat.


IMIM: #Objectiu David: Solidaritat i Recerca per millorar capacitats intel·lectuals de nens i nenes amb síndrome de Down - PRBB (en)\nEl passat mes de juny, The Lancet Neurology publicava els resultats de la recerca desenvolupada per investigadors de l’IMIM i del CRG proposant que es pot millorar les capacitats i l’autonomia de les persones amb discapacitat intel·lectual i la seva integració en la societat. Després dels avenços aconseguits amb adults joves, és fonamental iniciar una nova fase d’investigació dirigida als nens amb la síndrome de Down, una població que s’espera que obtinguin encara més beneficis d’aquest tractament atesa la major plasticitat del cervell dels infants.\nMitjançant un component present en el te verd, l'epigalocatequina gal·lat, i l'estimulació cognitiva, s’han observat millores en la capacitat intel·lectual i l'autonomia dels adults joves amb Down. “Malgrat no ser-ne una cura, és la primera vegada que un tractament demostra eficàcia en millorar les capacitats intel·lectuals de persones amb aquesta síndrome i obre la porta a noves investigacions orientades a tractar una síndrome que es creia orfe de tractament” explica el Dr. Rafael de la Torre, coordinador del grup de recerca en Farmacologia Integrada i Neurociència de Sistemes de l'IMIM.\nLa Fundació Amics de l’Hospital del Mar ha engegat una campanya de micromecenatge destinada a recollir donacions per ajudar a finançar la recerca en la població infantil en el marc de la iniciativa #Giving Tuesday on tothom pot fer la seva aportació. A més, el proper dia 17 de desembre tindrà lloc una sortida de pàdel-surf solidària organitzada pels AMICS de l’Hospital del Mar i Molokai Sup Center. Vàries desenes de participants, vestits de Pares Noel, faran per segon any un divertit recorregut per les aigües de la platja de la Barceloneta amb l’objectiu de recaptar fons per aquest projecte.\nCEXS-UPF: The Bioinformatics Barcelona Association presents the Research Program on Biomedical Informatics of UPF


Els indicadors de la pandèmia a Vic milloren a poc a poc però no es pot abaixar la guàrdia — Ajuntament de Vic\nSou aquí: Inici → Notícies → Els indicadors de la pandèmia a Vic milloren a poc a poc però no es pot abaixar la guàrdia\nBerta Bonay, Marta Serrarols, Anna Erra, Rosa M. Morral, Jordi Roca i Imma Cervós\nSi bé a Vic, seguint la tendència general de Catalunya, de mica en mica es comença a percebre tímidament l’efecte positiu de les mesures sanitàries decretades fins ara per aturar el contagi de la pandèmia, tant el sector sanitari com l’Ajuntament continuen demanant cautela i restringir la interacció social a tota la ciutadania. En la roda de premsa que s’ha fet aquest matí a la Sala de la Columna de l’Ajuntament de Vic per explicar la situació de la pandèmia a la ciutat, hi ha participat l’alcaldessa Anna Erra, la sots directora regional de l’Agència de Salut Pública a la Catalunya Central, Imma Cervós, la directora assistencial del CHV, Rosa M. Morral, el director gerent de la Fundació Hospital de la Santa Creu de Vic, Jordi Roca, la gerent de l’EAP Vic Sud, Marta Serrarols, i la directora de l’EAP Vic Nord (ICS), Berta Bonay.\nAnna Erra ha defensat la necessitat d’explicar la situació de la pandèmia a la ciutat de Vic “per entendre molt més les mesures que es prenen”. Amb les xifres actuals, “sembla que ens estem estabilitzant i que les mesures comencen a tenir els seus efectes, però això no vol dir que no s’hagi de continuar en alerta”. Erra ha reconegut que des del punt de vista econòmic i social la societat està patint, motiu pel qual ha demanat paciència i ha assegurat que “des de l’Ajuntament es continuarà estant al costat de la ciutadania per pal·liar els efectes econòmics i socials i fer que hi hagi el menor mal possible, però per davant ara hi ha la salut”.\nImma Cervós, que ha intervingut telemàticament, ha explicat que respecte les dades de fa quinze dies es percep “una petita millora”: el risc de rebrot a Osona ara és de 1.468 i a Vic, de 1.413, “una xifra que continua sent molt elevada”. Pel que fa a la RT, a la ciutat s’ha passat de l’1,6 de fa dues setmanes a 0,96, a diferència de la RT registrada a Osona que és de 0,99. Per tant, cal continuar amb les mesures de distància interpersonal, higiene freqüent de mans, ús de mascareta, teletreball i disminució de la mobilitat. El percentatge de PCR positives en aquest moment se situa entre el 17% i el 19%, “valors molt elevats”. Amb tots aquests indicadors, Cervós ha afegit que “la corba temporal epidèmica tendeix a la davallada però no és suficient”.\nA hores d’ara, i per grups d’edat, a Vic el major nombre de casos s’està concentrant en l’adolescència i en adults de fins a 55 anys, els quals tenen “molta capacitat de ser asimptomàtics”. Per sexes, el 56% de casos acumulats corresponen a dones i el 44%, a homes, amb la qual cosa es demostra que “l’activitat viral afecta més al sexe femení i això té unes repercussions familiars”, ha dit Cervós. Tal com ha tornat a recordar, “la gran majoria de brots a Osona són en l’àmbit familiar” i concretament en el cas de Vic en aquest moment hi ha 71 brots detectats en aquest àmbit, mentre que al laboral se n’han detectat 24, només 8 dels quals al sector de la indústria càrnica.\nDavant d’aquesta situació, Cervós ha tornat a remarcar la importància de procurar conviure i relacionar-se amb grups bombolla estables i reduïts, ja que “el virus es transmet amb la socialització”. Segons ella, “en la fase de mitigació en la que ens trobem ara és importantíssim fer tests, traçar contactes, i seguir l’aïllament i la quarantena”.\nRosa M. Morral ha comentat quina és la situació al Consorci Hospitalari de Vic (CHV) i en concret a l’Hospital Universitari de Vic (HUV). “Els indicadors van baixant però l’impacte a l’hospital sempre tarda més temps a notar-se; portem unes setmanes de molta pressió i ara anem pujant en forma d’altiplà”. La principal dificultat amb què ara es troba l’HUV és en poder atendre els pacients crítics, dels quals en tenen 19-20. “Quan els crítics augmenten tenim problemes de drenatge a altres hospitals, ens costa moltíssim traslladar pacients i si no ho podem fer no tenim més unitats on atendre’ls”, ha explicat Morral.\nUn altre inconvenient afegit són els 70 professionals sanitaris del CHV, bàsicament de l’HUV, que estan de baixa per haver donat positiu de COVID-19, “molts d’ells d’infermeria, un col·lectiu que ara és cabdal ja que una infermera pot portar només dos pacients intubats, per la gran atenció que requereixen”. Morral també ha apuntat que en aquest moment “veiem pacients crítics intubats més joves, d’entre 40 i 50 anys”, quan dies enrere la mitjana era de 60-70 anys. En la darrera setmana s’han registrat 10 èxitus per COVID-19.\nPer part de la Fundació Hospital de la Santa Creu de Vic, Jordi Roca ha comentat que en aquest centre hospitalari la majoria de pacients, els quals estan “mínimament estabilitzats”, hi arriben derivats de l’HUV. A dia d’ahir, hi havia 44 persones ingressades per COVID-19 i 20 persones més que ja s’havien negativitzat. També hi ha un nombre de pacients que ingressen directament des d’Urgències de l’HUV o bé des del domicili o d’una residència.\nEntre les mesures que han aplicat a l’Hospital Universitari de la Santa Creu de Vic hi ha un increment de llits, passant dels 88 que tenien fins ara als 96 actuals. Amb tot, “per poder tenir més llits, el factor més limitant és trobar professionals”, ha dit Roca. Entre altres coses, també s’està potenciant l’atenció domiciliària i en residències “i en això sí que hi hem notat”, ja que “molta gent amb COVID-19 vol ser atesa a domicili”.\nMarta Serrarols ha dit que a l’EAP Vic Sud “hem notat una reducció de casos significativa” i que aquesta setmana s’han detectat 63 casos positius menys respecte la setmana anterior. Quant a la franja d’edat, s’ha detectat que la població afectada és jove, fins a 50 anys, ja que probablement per l’impacte que va tenir la primera onada “la gent gran es protegeix més”.\nSerrarols ha comentat que la situació actual “ens dóna una mica d’oxigen respecte la COVID-19 però tota la patologia crònica està aflorant i també estem veient una patologia de salut mental a totes les edats”. El confinament està generant sentiments d’aïllament, solitud o tristesa i la situació sòcio-econòmica està provocant trastorns d’angoixa i depressius. Com a resum, la gerent de l’EAP Vic Sud ha afegit: “La sensació és que anirem fent onades, a principis de l’any que ve probablement tornarem a tenir una altra onada, i continuarem així fins que la vacuna no ens ajudi”.\nBerta Bonay ha subscrit les paraules de l’anterior intervenció i ha apuntat que “estem millor que fa 15 dies, quan es va produir el pic”. “La incidència està baixant i el nombre de PCR, també; els tests antigènics ens agilitzen i faciliten molt la feina tot i que la pressió assistencial és molt elevada”, entre altres motius perquè també està augmentant l’activitat d’altres patologies. En aquest moment a l’EAP Vic Nord tenen tres professionals de baixa per COVID-19 i la qüestió és veure com evolucionarà el contagi entre el col·lectiu sanitari d’aquest centre, ja que “la gran majoria de professionals no van passar-la durant la primera onada”.


ferro Retard - Soria Natural - 32 comprimits\n> Complements Alimentaris>Minerals>Ferro>ferro Retard - Soria Natural - 32 comprimits\nEl ferro ajuda a el normal funcionament sanguini. Comprimits d'alliberament retardat, d'elevada absorció i aprofitament. Envàs de 32 comprimits.\nEl ferro ajuda a el normal funcionament sanguini.\nQuè és el Ferro Retard de Soria Natural de 32 comprimits?\nComplement alimentari. Comprimits d'alliberament retardat, d'elevada absorció i aprofitament.\nEl Hierro contribueix a la formació normal de glòbuls vermells i hemoglobina.\nEstabilitzant: cel·lulosa microcristal·lina, sulfat ferrós, agent de recobriment: copolímer de metacrilat neutre, antiaglomerant: sal magnèsica d'àcids grassos.\nValor Energètic KJ 866 KJ\nValor Energètic Kcal 212 kcal\nGreixos, de les quals: 0 g\nsaturats 0 g\nHidrats de carboni, dels quals: 18 g\nfibra Alimentària 70 g\nCom es pren el Ferro Retard?\nEs recomana prendre 1 comprimit a el dia.\nEnvàs de 32 comprimits.\nTonifer - Novadiet - 250 ml\nFercu - Novadiet - 60 càpsules\nMultifeed - MGdose Soria Natural - 30 comprimits\nFerro Balancejat Complex - Viridian - 30 Càpsules\nSirofer - Derbós - 250 ml\nGarden Ferro - Natures Plus - 30 càpsules\nferro Plus - Integralia - 30 càpsules\nFerro + Vitamina C - GSN Laboratorios - 60 comprimits\nFerro Gentle Complex - Nature's Bounty - 100 càpsules\nFerroplant - Ferro i Vitamines - Dietmed - 60 comprimits\nFerro Bisglicinato - Sura Vitasan - 30 càpsules\nOligobiane FeCu - PiLeJe - 90 càpsules\nFerronemi 's Q10 - Complex de Ferro - 20 ampolles - Bipole\nFerrocaps Q10 - Ferro orgànic - Intersa - 60 càpsules\nFerrolin C - Aportació de Ferro - Esi Laboratoris - 30...\nHerbetom 3FF - Bioserum - 250 ml\nFerro Vegetal Complex - Tongil - 30 càpsules vegetals\nFerroplant - Ferro i Vitamines - Dietmed - 250 ml\nFerrolato Ferro - Santiveri - comprimits\nFerroxir Forte - Aportació de Ferro - Santiveri - 240 ml\nErgyferil - Ferro - Nutergia - 60 càpsules\nUltra Preventive III - Laboratorios Douglas - 180 comprimits\nFerronyl amb Vitamina C - Laboratorios Douglas - 60...\nIron Nat - Ferro - MGdose Soria Natural - 60 comprimits\nFerroprotein Plus - Vitamina B - Klepsanic - 60 comprimits\nFerrum6 - 6 sals de ferro - Vitae - 60 càpsules\nFerrolin C Pocket Drink - Esi Laboratoris - 24 sobres\nIron Citrate 25 mg - Ferro - Solaray - 60 càpsules\nHolomega Ferro Plus - Equisalud - 50 càpsules\nFerrinat - Ferro - Soria Natural - 250 ml


Excursió Aigüestortes - Estany Llebreta | Ruta guiada 1/2 dia - Roger Gras Guia del Parc Nacional d'Aigüestortes - Vall de Boí - Pirineus\nExcursió de 1/2 dia que permet endur-se sense grans esforços una idea molt completa del que és el Parc Nacional d'Aigüestortes i Estany de Sant Maurici. L'itinerari permet visitar les 3 joies d'aquest espai natural protegit a la Vall de Boí: el Planell d'Aigüestortes, la Cascada de Sant Esperit i l'Estany Llebreta. La primera part de l'itinerari és totalment pla y la segona transcorre per un sender que farem només de baixada, gràcies a la logística i coordinació amb el servei de taxis 4x4.\nEn aquesta proposta descobriràs quines forces de la natura van crear aquestes valls i muntanyes, reconeixeràs rastres dels animalets de la zona, n'aprendràs els seus comportaments més curiosos i coneixeràs la important funció ecològica de la ramaderia de muntanya, entre moltes altres curiositats!\nTot plegat explicat d'una forma amena i divertida, perquè grans i petits us ho passeu d'allò més bé mentre apreneu i gaudiu de la natura dels Pirineus!\nPunt de trobada: Parada de taxis 4x4 de Boí.\nPujarem fins al mateix cor del Parc Nacional d'Aigüestortes amb els taxis 4x4 des del poble de Boí (25min). Iniciarem la caminada al mirador de Sant Esperit, des d'on tindrem una vista panoràmica espectacular de tota la zona. Seguidament farem una volta circular per una passarel·la de fusta adaptada, que permet conèixer de primera mà el famós Planell d'Aigüestortes sense malmetre'l. Un cop feta la passejada agafarem un sender que farem només de baixada i què ens conduirà cap a la cascada de Sant Esperit i cap a l'Estany Llebreta. Gràcies a la coordinació amb els taxis 4x4, aquests ens estaran esperant al mateix estany per tornar cap a Boí.\nDurada activitat: 4h 30min\nDesnivells: +10 / -200m\nEdat mín. recomanada: 4 anys aprox.\nExcursió Aigüestortes - Estany Llong | 1 dia +INFO\nLes 4 visites guiades i excursions TOP a La Vall de Boí!\nRuta de mig dia per descobrir la natura d'Aigüestortes i visitar les 3 joies imprescindibles del Parc Nacional a la Vall de Boí. +informació\nUna proposta per conèixer el romànic de Taüll, la festa pagana de les Falles del Pirineu i descobrir quina relació tenen amb el Sol. +informació\nPetita excursió entre els poblets de la Vall de Boí escoltant antigues llegendes d'éssers fantàstics i mitològics dels Pirineus. +informació\nPetit recorregut entre paisatges d’alta muntanya amb l’objectiu d’observar marmotes en el seu hàbitat natural. +informació


Bloc de butxaca: Lateralitat creuada\nPublicado por Joan Puig i Massuet at 20:59\nel camp d'userda ha dit...\nEstaria interessat en coneixer l'adressa del centre on tractent la LATERALITAT.\nEl meu correo titittitat@gmail.com\n11 de desembre de 2009, a les 0:35\nNosaltres també estem interessats en saber l'adressa del centre on tracten la LATERALITAT.\nel nostre correu angvil@terra.es\nHola, estic buscant informació ja que a la meva filla l'hhi han diagnosticat lateralitat creuada i començara el tractament el setembre.\nJa que he vist que aquest comentari era antic, voldria saber si el tractament ha sigut efectiu amb el vostre fill.\nGràcies per el suport\n18 d’agost de 2010, a les 20:45\nPer cert, quan era petita em van dur a un centre que es diu TOMATIS que tracten problemes com la lateralitat.\nJo no ho sé, però diuen els meus pares que em va anar bé....\n12 d’octubre de 2010, a les 11:56\nNo us coneix-ho, però buscant informació he aparegut en aquesta pàgina.\nEm dic Estel, tinc 27 anys i quan era petita també em van diagnosticar trastorn de la lateralitat.\nCertament, igual que el teu fill vaig patir les conseqüències de viure en un sistema educatiu fet per a persones sense trastorns d’aprenentatge i això em va conduir a tenir una infantesa educativa una mica frustrant.\nSi necessiteu parlar-ne podeu trobar-me a estelbm@gmail.com\n12 d’octubre de 2010, a les 11:59\n16 de desembre de 2018, a les 15:44


Daniela Longobardi i Jacob Casquete Rodríguez\n«BCN Selfies!»pretén mostrar l’evolució de l’autoretrat humà, des de temps pretèrits fins a arribar a l’autoretrat fotogràfic i, posteriorment, a les selfies. Així, s’explora la història de la tecnologia que va fer possible el concepte selfie i s’exhibeix —entre altres objectes— un exemplar del primer telèfon mòbil que, l’any 2003, va incorporar una càmera frontal que possibilitava el naixement de les selfies.\nA la mostra també es rastreja el sorgiment i la ràpida difusió del mateix mot selfie, i es convida les persones que la visitaven a reflexionar sobre les implicacions socials del fenomen de les selfies, amb la confrontació de diverses aproximacions (narcisisme vs. activisme i reivindicació, ús lúdic vs. ús cerimonial) mitjançant un gran recull d’articles, notícies i dades estadístiques.\nDos mesos abans de la inauguració de la mostra i coincidint amb la Nit dels Museus de l’any 2018, els barcelonins i barcelonines van ser convidats a la Seu Parc Montjuïc del museu a fer-se una selfie al vestíbul, on es podia trobar un photocall per fotografiar-se. Després de fer-se la foto, podien imprimir-la allà mateix per penjar-la en un panell al museu. D’aquesta manera, les persones que es fessin una selfie passaven a formar part de l’exposició en procés permanent de transformació «Les cares de Barcelona».


Gent del barri | gerardcalderon\nCentre de Cultura Contemporània de Pardinyes, Lleida\nEl mes de gener de 1962 es creà l’organització de Veïns de pardinyes, ja han passat 50 anys, i amb aquesta perspectiva temporal ens trobem amb un barri que ha evolucionat des d’un espai dominat per les hortes i les vies de tren a un espai urbà de convivència, on els seus veïns i veïnes hi participen de manera molt activa.\nAquests anys han fet de Pardinyes el barri amb el teixit associatiu més compexe i viu de Lleida, amb un model autogestionat. El barri darrere l’estació té ara una entitat i identitat pròpies que el fan un espai viu i en constant evolució.\nAquesta exposició és un recorregut per la seva història, la seva evolució social i urbanística, i un reflex dels seus habitants que a través de diferents propostes formen part de la mostra.\nLa història: presentada mitjançant un timeline on destaquen els fets i les fites del barri, gràcies a la col·laboració de l’historiador Francesc Castillo.\nVoyeur involuntari: recull de fotografies extretes de l’aplicació Google Street View. Un matí qualsevol d’estiu d’un any indeterminat, el barri de Pardinyes queda retratat, els seus habitants i els seus quefers diaris. Un observador silenciós que ho retrata tot al seu pas, volcant totes aquest imatges a la xarxa.\nVisions del barri: amb la col·laboració d’Ermengol, Eduardo Riol i Elena Vila. Casdascun en les seves disciplines oferiran la seva visió del barri i de la seva gent. Ermengol com habitant del mateix a través del seu art. Eduardo com a visitant i a través dels seus coneixements de sociología i Elena il·lustrant els coneixements sociològics d’Eduardo.\nA la recerca de la identitat: aquest mòdul presenta tots aquells elements que composen la identitat de una comunitat, a través de les seves manifestacions culturals o esportives, que creen uns signes comuns que donen uns trets identificables . Una identitat col·lectiva creada durant els últims 50 anys. Amb la col·laboració de diferents entitats del barri s’ha creat un gran collage d’elements que ajudar al públic a cercar la identitat de Pardinyes.\nPardinyes souvenir: l’organització convoca el primer concurs de souvenirs del barri de Pardinyes. Un jurat sel·leccionarà una peça guanyadora. Tots els souvenirs presentats formen part de l’exposició.\nEl barri en una frase: és una segona proposta participativa a través de la web de l’exposició i les xarxes socials. Es proposa que el públic pogui definir el barri en una frase. L’organització ha fet la sel·lecció de les millors frases per tal de realitzar cartells i distribuïrlos pel barri, així com també formaran part de l’exposició.\nAbans i ara: es proposa un joc per al públic de l’exposició, ja que trobaran 15 fotografies antigues del barri i s’hauran de relacionar amb fotografies actuals dels mateixos carrers, evidenciant així l’evolució urbanística del barri.\nEspai de consulta: l’exposició finalitza amb un petit centre de documentació on es podrá consultar bibliografia relacionada amb el barri, així com el recull de totes les revistes editades per l’Orvepard des dels anys vuitanta.\nGent del barri és un producció del Centre de Cultura Contemporània de Pardinyes i l’Orvepard, amb la col·laboració de l’Associació de Comerciants de Pardinyes i Brico king.\nIdea i realització: Gerard Calderón\nCol·laboren: Francesc Castillo, Joan Torné, Ermengol, Pascale Sánchez, Eduardo Riol, Elena Vila i les entitats del barri.


La pressió a les cambreres de pis empitjora amb la pandèmia\nLa crisi sanitària del coronavirus ha provocat un augment de la càrrega de feina i de les exigències, un fet que afecta la salut física i mental de les Kellys\n4 min. Palma 10/07/2020 23:23\nMés pressió, exigències i por de perdre la feina. Aquesta és la realitat que pateixen les cambreres de pis amb la ‘nova normalitat’. Si abans de la crisi sanitària del coronavirus aquest col·lectiu ja denunciava precarietat laboral, ara la situació ha empitjorat. “Fa dues setmanes que vaig començar a treballar i encara no he tingut cap dia lliure”, fa saber una cambrera de pis, que prefereix que no es publiqui el seu nom per por de quedar sense feina. Confessa que està esgotada físicament i psicològicament i que cada dia torna a casa plorant perquè la tracten malament. “No us assabentau de res, pareixeu nècies”, els diuen.\nPerò aquest tracte no el reben directament de l’empresari, sinó dels caps de departament. “Es trien els treballadors més submisos i més disposats a acceptar les condicions que els imposen les empreses, però els que executen aquestes directrius no escrites són els caps de departament o directors”, manifesta el secretari d’Acció Sindical d’UGT Balears, José García. Davant aquesta situació, les cambreres de pis callen i acoten el cap: “No ens queda més remei, si volem conservar el lloc de feina”, comenta aquest testimoni anònim.\nEn aquest sentit, la secretària general de CCOO Restauració i Comerç, Silvia Montejano, recorda que encara que hi hagi una ‘nova realitat’ a la qual els treballadors no estan acostumats, això no ha de suposar un augment de la càrrega de feina. Així i tot, la feina no té res a veure amb com era abans. “Ara és una bogeria perquè, a més de complir les nostres funcions, també ho hem de desinfectar tot, i és un extra que abans no teníem”, assegura Dolors, una altra cambrera de pis que fa més de 30 anys que treballa en el sector. Recorda que, als seus 63 anys, “treballa per viure, no viu per treballar” i assegura que la càrrega de feina amb la qual s’han topat les Kellys amb la pandèmia “és excessiva”. De fet, l’hotel on fa feina va obrir a final del mes de juny i encara no han tingut temps de netejar-ho tot.\n“El que és clar és que amb vuit hores no es poden fer totes les habitacions més les zones comunes de l’hotel només amb una part de la plantilla habitual”, diu Milagros Carreño, portaveu de les cambreres de pis d’Eivissa i Formentera. “Ens estan matant a poc a poc i aquest any ens pressionen més que altres temporades. No ens deixen partir fins que no hem acabat”, afegeix , a més de destacar que la qualitat i el segell de covid-19 free que pretenen vendre els hotelers “és un frau” perquè carreguen les Kellys de tanta feina “que resulta impossible acabar-la i fer-la bé”.\nS’ha de tenir en compte, també, que els empleats dels hotels estan fent un gran “esforç” per acudir al seu lloc de treball, ja que les condicions que se’ls imposen no garanteixen que “els clients estiguin lliures de covid-19”, apunta García. “Fins ara aquesta feina ens anava llevant la salut a poc a poc, però ara ens hi jugam perdre la vida”, lamenta Carreño.\nCal destacar que aquesta càrrega augmenta quan a la incertesa s’hi suma la “incomoditat d’anar desinfectant tot el que toca el client, a més de la dificultat que té fer feina amb mascareta durant tota la jornada laboral”. Per sort, afegeix Dolors, “la nostra mascareta té un somriure dibuixat i ajuda a dissimular el cansament”.\nLa vestimenta que porten a l’hora de fer feina també és incòmoda. És de polièster, amb pantalons llargs i jaqueta: “Pareix que et fiques dins una bossa de plàstic perquè no et deixa moure’t”, confessa Dolors. De fet, no tenen temps “ni de canviar-se els guants en acabar de fer una habitació”, afegeix Carreño, i ara més que mai s’hauria de mirar pel “confort del treballador i que els equips de protecció individual siguin adequats perquè hi hagi temps de desinfectar-los”, afegeix Montejano.\nA més d’afectar l’estat físic de les treballadores, aquesta situació també repercuteix en la seva salut mental. “Hi ha més estrès perquè psicològicament se senten més assetjades”, apunta Milagros, qui recorda que el sector “fa anys que lluita contra aquesta pressió”. En aquest sentit, José García afirma que abans de tornar a reactivar-se, es varen fer una sèrie de reunions i també formació per als treballadors, però que en cap moment s’ha fet “una avaluació psicosocial”. De fet, Carreño lamenta que fa 30 anys que treballa en aquest sector i que “cada any és pitjor”. No dubta quan afirma que, per ara, “aquest és el pitjor de tots” i que els empresaris “no vendran qualitat” als turistes a costa de la seva salut.\nMigrants custodiats per la policia a causa del covid-19\nDur mascareta fora de casa serà obligatori a partir de dilluns excepte a la platja, a la piscina, a la feina i per fer esport\nUna plataforma de psicòlegs clínics denuncia que el Govern ha fet irregularitats per mantenir 12 persones al seu lloc de feina\nEl desembarcament fallit de Bayo\nDos policies locals de Sóller donen positiu en covid-19\nUGT denuncia que la congelació del sou dels funcionaris és una "retallada"\nObjectiu: treure el fiscal Campos de la partida\nHidalgo: "Hem tingut moments molt durs durant aquests últims anys i ho hem de gaudir"\nEl nombre de vols programats aquest cap de setmana a les Balears és un 4,6% inferior respecte de l'anterior\nArtadi tanca la porta a una "coalició electoral" entre JxCat i el PDECat


Treballant i treballant – Inter Club d'Escaldes\nTreballant i treballant\nFins al final, sense baixar els braços. Així desenvolupa el seu treball la selecció andorrana de futbol, que un altre cop va demostrar el seu esperit de lluita malgrat l’adversitat. Va haver-hi presència de l’Inter a l’últim partit.\nL’empat contra Kazakhstan a un gol a l’Estadi Nacional d’Andorra la Vella reflecteix el bon moment de la Tricolor que, tot i trencar-se el rècord de mantenir la porteria imbatuda en 455 minuts, va continuar amb el seu ritme competitiu davant seleccions que compten amb millor rànking FIFA. L’equip nacional va igualar el marcador al minut 86 amb un gol de Jordi Aláez.\nEl nostre nou defensa Ilde Lima, capità de la selecció, va completar el seu partit número 115 amb la samarreta del Principat. «A la vida és molt important el respecte i, darrerament, a les seleccions les hi falta davant Andorra. Nosaltres treballem com professionals, tot i no guanyar milions d’euros. El que fem és molt bó», criticava el capità en referència als qüestionaments de part de la premsa del visitant.\nL’altre jugador del nostre primer equip, Sergio Moreno, va estar a la banqueta. Per la seva banda, l’entrenador del nostre equip Aleví, Ludo Clemente, va jugar 69 minuts.\nAndorra queda en la segona posició del grup 1 de la Lliga D de la UEFA Nations League, encara sense encaixar derrotes enguany i per primera vegada en tota la història l’absoluta va aconseguir empatar un partit que començava perdent.\nIlde Lima i Sergio Moreno, tots dos jugadors del primer equip, celebren després del partit contra Kazakhstan.\nEtiquetas: absoluta, Andorra, Clemente, Ilde, Lima, Ludo, Moreno, selecció, Sergio\nAnterior: Rendiment ideal\nSiguiente: «L’inici és molt prometedor»


El 9 de desembre se celebrarà, en el marc de la cinquena edició del Seminari Internacional Lliçons de Lexicografia, la ponència de Johannes Schnitzer (Wirstchaftsuniversität Wien), el qual ha realitzat la seva docència i investigació en la variació lingüística, entre d’altres.\nData: Dilluns 9, Desembre de 2019 - 10:00h\nTaller "Gestió de les agressions per reparar el dany"\nActivitats de participació - Sala d'Actes de l'Escola de Postgrau\nEl proper 9 de desembre s'impartirà el taller "Gestió de les agressions per reparar el dany" amb el col·lectiu Fil a l'agulla. L'objectiu del taller és compartir eines i coneixements al voltant de la gestió de les agressions sexistes, en concret en els espais associatius. Serà a les 14:00h a la Sala d'Actes de l'Escola de Postgrau. Aquest taller ha estat organitzat per l'Observatori per a la Igualtat de la UAB i finançat pels fons del Pacto de Estado contra la Violencia de Género, Ministerio de la Presidencia, Relaciones con las Cortes e Igualdad. Cal inscripció prèvia, les places són limitades. Inscripció aquí: https://bit.ly/2OwHLTl\nUbicació: Sala d'Actes de l'Escola de Postgrau\nData: Dilluns 9, Desembre de 2019 - 14:00h\nData fi: Dilluns 9, Desembre de 2019 - 16:00h\nObservacions: Cal inscripció prèvia.\nAfegir al meu calendari\t2019-12-09 14:00:00 2019-12-09 16:00:00 Europe/Madrid Taller "Gestió de les agressions per reparar el dany" El proper 9 de desembre s'impartirà el taller "Gestió de les agressions per reparar el dany" amb el col·lectiu Fil a l'agulla. L'objectiu del taller és compartir eines i coneixements al voltant de la gestió de les agressions sexistes, en concret en els espais associatius. Serà a les 14:00h a la Sala d'Actes de l'Escola de Postgrau. Aquest taller ha estat organitzat per l'Observatori per a la Igualtat de la UAB i finançat pels fons del Pacto de Estado contra la Violencia de Género, Ministerio de la Presidencia, Relaciones con las Cortes e Igualdad. Cal inscripció prèvia, les places són limitades. Inscripció aquí: https://bit.ly/2OwHLTl Sala d'Actes de l'Escola de Postgrau Observatori per a la Igualtat (UAB)\nEl cinema i el seu doble. Relat, document, representació\nEl 10 de desembre tindrà lloc, a la Sala de Graus de la Facultat de Filosofia i Lletres, la presentació i el debat al voltant del primer llibre del Seminari del Grau d'Humanitats: El cinema i el seu doble. Relat, document, representació.\nL'acte estarà presentat per Rosa Gutiérrez (Història de l'Art) i hi intervindran Fèliz Fanés i Josep Maria Català.\nOrganitzador: Grau d'Humanitats\nConferències i congressos - Seminari F\nEl proper 10 de desembre, en la franja lliure de docència, el Departament de Filologia Anglesa i de Germanística organitza l'English Studies Book Club (@englishbookclubuab), que té la seva sessió habitual un cop al mes.\nUbicació: Seminari F\nData fi: Dimarts 10, Desembre de 2019 - 13:00h\nOrganitzador: Departament de Filologia Anglesa i de Germanística\nAfegir al meu calendari\t2019-12-10 13:00:00 2019-12-10 13:00:00 Europe/Madrid English Studies Book Club El proper 10 de desembre, en la franja lliure de docència, el Departament de Filologia Anglesa i de Germanística organitza l'English Studies Book Club (@englishbookclubuab), que té la seva sessió habitual un cop al mes. Seminari F Departament de Filologia Anglesa i de Germanística\nXerrada informativa amb l'empresa Travelingua\nConferències i congressos - Aula 501\nEl Departament de Filologia Anglesa i de Germanística organitza el 10 de desembre una xerrada informativa amb l'empresa Travelingua, que vindrà a oferir informació sobre estades a països de parla anglesa per treballar durant l'estiu.\nEs tracta d'una activitat programada en la franja lliure de docència.


AURÓS, Sant Pere\nAgregat o lloc: despoblat d’Aurós\nCoordenades: Longitud 01º 09’ 09’’ ; latitud 42º 38’ 20’’\nCoordenades UTM: 3482 47226\nNo tenim notícies documentals de l’església de Sant Pere d’Aurós, si no utilitzem com a document la mateixa construcció del temple, edifici construït en el segle xi.\nEl primer esment d’aquesta església és de l’any 1333, en què consta com a parroquial. La seva continuïtat com a parròquia, tot i l’escàs nombre de feligresos, tenia encara vigència l’any 1758. Ja no tenia aquesta categoria eclesiàstica l’any 1786, moment en que ja devia haver quedat incorporada, com a capella, a la casa d’Aurós. Tot i aquesta circumstància, el fet que l’any 1805 encara conservés pica baptismal i d’olis i que els habitants del mas d’Aurós s’hi seguissin enterrant, ens explica que continuava amb culte i com a sufràgania de la parròquia d’Unarre.\nEn el capbreu de les valls d’Àneu de 1669, Aurós no hi figura com a nucli de població. Tanmateix, en el fogatjament de 1553 consta que hi havia dos focs, que s’havien duplicat l’any 1595. A la primera meitat del segle xix, Pascual Madoz dóna la notícia de què hi havia una casa, un foc i onze habitants. Malgrat que «carece de ayunt. y bajo este concepto no se halla agregado á pueblo alguno, tiene 1 alc., cuyo destino ha sido ejercido alternativamente por 2 individuos (padre é hijo) de una misma familia».\nL’església de Sant Pere d’Aurós, en origen, fou un edifici d’una sola nau amb absis semicircular orientat a llevant. Per dissort, en el decurs del temps, aquesta edificació ha sofert diverses transformacions que actualment li donen un aspecte, fins i tot, dubtós. La part més autèntica sembla ésser la capçalera, on trobem dues finestres amb arc de mig punt barroerament dibuixat amb una planimetria de doble esqueixada. La de llevant és practicable, mentre que la del sud és paredada.\nDe la decoració d’aquesta església, avui dia només en resta una successió d’arcs cecs coronats per unes petites mènsules que combinen, majoritàriament, temàtiques de tipus antropomòrfic amb d’altres de caràcter geomètric. Res ha romàs de les possibles bandes llombardes que delimitaven aquesta decoració i que ens delimitarien l’inici de la nau.\nLa transformació interior d’aquesta església, actualment amb embigat de fusta, no permet d’establir una hipòtesi de com era el seu arranjament constructiu. L’observació exterior, no obstant, deixa veure clarament que la zona absidal fou exageradament sobrealçada i que la disposició de les cobertes, amb llosa de pissarra, prenen una inclinació a dues vessants sense diferenciar l’espai absidial del de la nau de l’església. La porta, com en la majoria edificacions d’època altmedieval, la trobem situada en el mur meridional, si bé desfigurada.\nEl fet d’aquest sobrealçament ens recorda la solució arquitectònica donada a l’església de la Mare de Déu de les Neus d’Àrreu, per tal de poder conservar i salvaguardar les poques parts d’aquest edifici del total enrunament.\nActualment damunt del mur de ponent hom hi pot contemplar un petit campanar d’espadanya d’un sol ull. No descartem que en origen aquest element arquitectònic fos ubicat en aquest indret, però és absolutament evident que el que avui es conserva és d’època posterior.\nPel que fa a l’aparell de la part absidal d’aquesta església, hom veu una diferenciació entre el tipus de pedra emprat per dibuixar la successió d’arcs cecs de la resta del parament, el qual hom pensa que és, amb més o menys modificacions, el del període romànic. La construcció, es configura amb pedres tot just desbastades de mides irregulars disposats de manera aleatòria que ni tan sols mantenen la projecció horitzontal.\nAquest tipus de parament ens condueix a pensar que possiblement l’església de Sant Pere d’Aurós degué ésser una edificació erigida en un moment força tardà del període altmedieval, que hauríem de situar dins del marc del segle xii.


V Edició de la TrobaFira\nMitjançant el present escrit ens plau comunicar-vos que ja hem començat a treballar en la V edició de la TrobaFira, que celebrarem el proper 27 d’abril de 2017 al recinte firal de Cornellà de Llobregat.\nLa TrobaFira, es un esdeveniment que va néixer farà cinc anys i que pretenia i pretén apropar als fabricants i distribuïdors a les empreses instal·ladores i on els professionals puguin trobar, a preus i condicions especials durant una jornada, tot allò que puguin necessitar.\nUna V edició que ens il·lusiona més que mai per dos motius: l’experiència acumulada a les anteriors edicions i la confirmació, per part d’expositors i visitants, de que es una iniciativa que acullen amb bons ulls amb la seva presencia continuada, i el fet de ser una fira d’abast nacional que de la ma de FERCA implicarà a tots els Instal·ladors de Catalunya.\nVal a dir que per fer aquest camí comptem amb els millors companys de viatge: fabricants, distribuïdors i empresaris instal·ladors. Som agosarats i ambiciosos i la nostra intenció es que aquesta TrobaFira es converteixi en un esdeveniment que perduri en el temps: Amb il·lusió, empenta i voluntat aconseguirem dur-ho a bon port, amb èxit.\nPer tot això, estem treballant de ple en la V edició de la TrobaFira, amb la ferma intenció de ser més i millors: més visitants, més expositors, millors productes.\nSeria per nosaltres un plaer poder comptar amb la vostra presencia en aquesta edició pel que adjuntem modalitats d’exposició, així com full de reserva d’estand.\nRestant a l’espera de les vostres noticies i amb tot el nostre agraïment, rebeu una cordial salutació.